text:
Oranjestad- E no por ta coincidencia of mala suerte pero mas bien e tin di haber cu e hecho cu Gabinete Eman mes ta gusta deal cu hende cuestionabel. Banda di esaki Gabinete Eman y muy en especial Minister Mike Eman no ta tene su mes na e acuerdonan y e supervicion financiero di CFT cu nan mes a boga pe. Cu e manera di goberna aki door di tene man cu hende cuestionabel y no tene su mes na acuerdonan, Gabinete Eman ta atacha integridad y credibilidad di Pais Aruba.
Integridad di gobernacion
No ta un biaha, pero ta diferente biaha caba ta sali na cla cu Ministernan di Gabinete Eman ta tene man y deal cu hendenan cuestionabel. Asina nos ta haya e relacion di Minister Eman cu Kiko Gomez, e gobernador di miedo di La Guajira cu ken Minister Eman kier a traha un hub aereo pa e negoshi di fruta y berdura. Pero despues di yen di brasamento y fiestamento na e fiesta di hacimento di aña di ex Minister Balkenende na Aruba, ata husticia na Colombia a encarcela Kiko Gomez bou sospecho di asesinato, contrabanda y narcotrafico. Tambe nos ta haya e negoshi di strawberry na unda cu Minister Oduber a deal cu e criminal Span Ospino, kende a tira atraco den dia cla den zona turistico y kende a bay sera pa contrabando di arma. Condenabel ta cu Minister Oduber a manda paga e criminal aki 11 mil dollar di placa di Pueblo pa un proyecto cu nunca a mira luz di dia. Djey nos ta haya El Pollo Carvajal kende mester a bira Consul di Venezuela na Aruba y tabata wordo busca pa husticia Mericano bou sospecho di narcotrafico liga na FARC. Y ultimo aki ta e escandalo cu Roberto Rincon, amigo di El Pollo, y menciona den prensa internacional como bon amigo di Mike Eman y Mike de Meza kende husticia Mericano ta busca bou sospecho di labamento di placa y soborno. Tur e casonan aki ta atacha e integridad di e Ministernan di Gabinete Eman y cu esaki ta atacha e integridad di gobernacion y e bon nomber di nos Pais.
Credibilidad financiero
Mal gobernacion di Gabinete Eman a pone cu nos finanzas publico a bay full for di balansa y cu esaki e credibilidad financiero di nos Pais ta bay perdi. E situacion a bira asina malo cu hasta bou di supervicion financiero di Hulanda nos Pais mester a bay pa no perde cara internacional y core cu inversionista potencial. Ta Minister Eman mes a boga pa e supervicion financiero door di sera acuerdo cu CFT y bin cu norma financiero den Ley di CAFT y awor no kier cumpli cu su mesun palabra. Gabinete Eman ta haci deshaci y laga tur conseho di CAFT un banda, coriendo e risico di haya un otro KB di Conseho di Minister di Reino. E manera di anda aki di Minister Eman ta atacha e credibilidad financiero di nos Pais y ta pone Pueblo su cara na berguensa.
Pueblo mester boga pa hende integro den gobernacion
E ta simpel, pa nos Pais por progresa, Pueblo mester boga pa vota pa hendenan integro drenta gobernacion di nos Pais. Pasobra tanten cu Gabinete Eman keda na mando, e bon nomber di Aruba lo keda wordo atacha door di dealnan cu hendenan cuestionabel y nos credibilidad financiero lo bay perdi na mal gobernacion di Gabinete Eman.


c: text/html

text:
Segun Thomas S. Monson, un religioso Americano,“Nos no por cambia direccion di biento, pero si nos por ahusta nos belanan!” Esaki UPP ta kere pa Aruba tambe ta aplicabe, mirando nos situacion.
Desde fundacion di UPP na 2012 y mas ainda despues di 2014, na momento di e “welga di hamber” di e Prome Minister Mike Eman, nos a pidi atencion di nos politiconan, pero tambe otro gremionan, pa nos unifica nos mes aki na Aruba, pa asina den un Bloke Nacional, nos mustra gobierno Hulandes, cu nos mes lo regla nos asuntonan y asina salbaguardia nos autonomia, den e caso aki financiero.
UPP consciente di e biento neo-colonial aki, a bin ta adverti pa esaki y a pidi pa bin cu un Dialogo Nacional y asina yega na un Compromiso Nacional. Pero tur e tempo nos politiconan, dota cu un grado di partidismo, fanatismo y ignorancia total a scohe e caminda pa sigui polarisa e pueblo y a scohe pa NO ahusta e belanan di e barco cu yama ARUBA, percurando pa e biento neo-colonial hiba nos na un entrega total. Esaki a bin ta sosode desde 2010, ora Mike Eman a scohe pa brasa tur cos cu Hulanda ta pone su dilanti y hasta a yega asina leu, di acepta cu nos por bay forma parti di leynan di Reino (Rijkswet) a base di consesus cu ta conta pa St. Maarten y Corsou.
Mike Eman y henter su partido di AVPOR a hiba e pais aki na rand di un desaster financiero, causa pa mal gobernacion, corupcion, patronahe politico, yenamento di gobierno cu mas trahado lantando diferente departamentonan nobo, gastamento sin misericordia di fondonan publico cu no tin cu proyectonan fatamorgana, compromiso cu proyectonan PPP cu tin e pueblo aki horca.
Pa colmo ora cu POREDmep a drenta den gobernacion 2017 hopi no a cambia. A sigui den mesun rumbo, apesar cu a priminti di bay goberna drechi. Cada bes nos por mira cu ta yega na acuerdonan cu Hulanda, na unda nos ta perde cada bes un tiki, primitiendo Hulanda di bay goberna Aruba drechi.
Awor cu e biento neo-colonialista ta afectando nos, kier core trata na ahusta e belanan. Awor Prome Ministro Wever-Croes ta anuncia siman pasa cu lo bin cu un Cumbre Politico cu partidonan politico y tambe un Consulta Nacional cu e gremionan sindical y comercial. Esaki pasobra Hulanda lo Hulanda lo a menaza pa laga Aruba bira parti di e RTF y tambe cu lo bin un Entidad Nobo cu ta supervisa e placanan cu wordo presta na Aruba (tambe Corsou y St. Maarten). Awor nos ta tende cu lo kier bin splica e partidonan kico ta e situacion financiero di pais Aruba, y kico ta e diferencianan entre Caft y e RFT.
UPP a tuma nota di e noticia aki cu cierto reservanan. Di un banda nos ta apoya pa e tur gremio sinta cu otro y asina delibera riba e situacion y futuro di Aruba, pero di otro banda parce cu no tin un agenda, sino mas bien pa pasa dal un cofi cerca Prome Minister, y scucha con duro e ta trahando, pa djey por mustra cu el papia cu tur gremionan aki na Aruba.
Pa straño cu ta zona, te cu diadomingo atardi, ainda UPP no a haya ningun invitacion. Pues nos no sa kico ta e agenda, ni ki espacio ta duna pa nos discuti asuntonan esencial pa nos pais, manera e leynan di Bon Gobernacion, maneho di personal y financiero di pais Aruba, etc.
Mirando e base minimo cu gobierno di Aruba ta sostene riba dje UPP ta puntra cu si na e momentonan aki lo no ta miho bin cu un gabinete nacional y no-politico, mirando e tarea pisa pa pone Aruba riba track bek despues di COVID-19 y pa contra-aresta e biento neo-colonialista Hulandes aki. UPP no ta kere cu Aruba lo wordo sirbi cu un eleccion na e momentonan aki, pero si ta kere cu mester haci uzo di e tempo cu ta resta nos, pa ahusta belanan di e pais aki y asina salbaguardia e autonomia di pais. Nos ta consciente cu e situacion di Aruba na e momentonan aki ta hopi malo y cu kizas lo tin di negocia cu Hulanda. Negocia e duracion di e supervision, si esaki mester bin, pero tambe un entidad cu no ta Hulandes (p.e. IMF, Worldbank of otro instito internacional), pa evita cu nos ta keda na merced di gobierno Hulandes.
Pero e forma cu gobierno kier pasa e cleste aki di RTF y e entidad nobo, parce cu ya caba tin palabracionnan haci, ala Mike Eman, y na e momentonan aki ta e scenario mester wordo crea pa bende esaki na nos pueblo.
Si realmente gobierno y Prome Minister kier drecha e belanan di nos pais, anto mester bin un Cumbre Nacional, unda tur gremionan ta participa, y pa di e forma aki for di un dialogo habri y sincero, produci un Compromiso Nacional. Cu fanatismo, manipulacion y polarizacion nos lo no sali for di e tempestad aki. Awor ta ora pa nos ta fanatico, pero di PAIS ARUBA y di e ARUBIANO.
Partido UPP
Booshi Wever
5 di juli 2020

robotstxt: allowed

filter: keep


text:
Diahuebs merdia, Prome Minister Evelyn Wever-Croes tawatatin e grato honor di a ricibi un grupo di hende muheprofesional cu ta impactando bida di otro hende muhe via nan organisacion WOW Aruba. WOW Aruba, Women Empowering Women, ta un organisacion funda na aña 2017 pamuhenan hoben y profesional pa impacta e comunidadArubano den diferente area. Un obhetivo di WOW Aruba ta tambe pa duna bek na comunidad di Aruba pa medio di obranan caritativo.
E motibo di nan bishita tawata pa entrega Prome Minister un reconocimento hopi importante y balioso. WOW Aruba, den e temporada dificil cu nos pais ta pasando aden desde maart di e aña aki na unda cu Covid-19 a dal nos pais duro, a reconoceesfuerso y maneho di Prome Minister Evelyn Wever-Croes. Recientemente WOW Aruba a nombra nos Prome Minister como ‘IMPACTFUL WOMAN’ pa luna di September 2020.Ta conoci cu como Prome Minister y hende muhe di Aruba, e mandatario principal a encontra hopi reto, reto financiero, retodi Venezuela, reto cu Coalicion, reto di Covid 19, y reto cu negosacionnan cu Hulanda.
“Mi ta gradici Dios pa tur esnan cu ta resa pa mi y cu ta sostene mi cu mi por keda deal cu cada crisis cu hopitrankilidad y serenidad”.
Prome Minister ta gracidi WOW Aruba pa e reconocementohopi importante aki den temponan crucial manera esun cu nospais ta pasando aden. Alabes, Prome Minister ta expersa cu tur loke e ta bin ta haciendo desde e prome dia di gobernacion di Gabinete Wever-Croes ta na bienestar y progreso di nos pais. Y awo mas cu nunca e ta determina pa saca Aruba for di e situacion doloroso cu Covid a ocaciona na nos pueblo y reconstrui nos pais bek den cual innovacion, resiliencia y integridad ta nos motor.
E damanan a tuma e oportunidad di haci preguntanan bastantefuerte y alcaso y Prome Minister a tuma su tempo pa splicanan mas di e trabou cu e ta eherciendo como un PromeMinister femenino y e extra responsabilidadnan cu e encargoaki tin. Un cos cu Prome Minister a asegura nan ta cu Aruba ta su prioridad y e ta trahando di curason pa saca nos pueblo mas lihe y bon posibel di e crisis actual.
Na final, Prome Minister a laga un mensahe hopi baliosobisando cu nos mester ta semper prepara y ta cualifica pa oportunidadnan cu ta bati na nos porta. Y ta pidi nan pa encurasha otro hende muhe pa haci mescos.
“Danki pa e bunita trabou cu boso ta haci pa empodera noshende muhenan na Aruba. Boso por semper conta cu mi”, Prome Minister a expresa.


text:
UN MAS DETENSHON DURANTE ENTRADA HUDISIAL EN KONEKSHON KU ATRAKONAN RESIEN
Riba djabièrnè 24 di sèptèmber, den oranan trempan di mainta a tene dos entrada hudisial en konekshon ku e último dos atrakonan ku a tuma lugá resientemente. Un tabata na un kas situá na Rincon kaminda a detené un hòmber di inisial B.A.Q.A. di 27 aña di edat i tambe a konfiská algun artíkulo pa investigashon. E otro entrada tabata na un kas situá na Nikiboko. Investigashon den e kaso ta siguí.
DAMA TA KAI FOR DI SKUTER
Riba djaweps 23 di sèptèmber, alrededor di 6.45 or di atardi, ambulans a transportáshofùr di un skuter pa hospital pa tratamentu médiko despues ku el a kai for di skuter. El a deklará ku un outo ku tabata koriendo su dilanti a wanta brek diripiente, dor di kua e tambe mester a wanta brek diripiente, pèrdè kontrol riba su stür i a kai.
AKSIDENTE ENTRE OUTO I SKUTER
Alrededor di 11.30 or riba djaweps 23 di sèptèmber, un aksidente entre un outo i un skuter a tuma lugá riba Kaya Carlos A. Nicolaas. E outo ku tabata biniendo for di den un hanchi no a mira e skuter ta bin a bai dal den dje. Personal di ambulans a atendé ku shofùr di e skuter na e sitio mes i e no mester a bai hospital. Despues di kòntròl mas aleu a bin resultá ku e shofùr no tabatin reibeweis ni papel di seguro. A hiba e skuter warda i e shofùr a haña un prosèsferbal pa manehá si reibeweis i sin seguro.
A KONFISKÁ BRÒMER I SKUTER
Riba djárason 22 di sèptèmber a konfiská un bròmerdespues ku a para e shofùr pa kòntròl komo ku e no tabatin hèlm bisti. Despues di kòntròl mas aleu a resultá ku e shofùr no tabatin reibeweis i ku e bròmer no tabata sigurá. A konfiská e bròmer. Por buska esaki na momentu ku por mustra e dokumentunan menshonábálido. E shofùr a haña un prosèsferbal pa manehá sin hèlm bisti, sin reibeweis i sin seguro.
Riba djaluna 20 di sèptèmber tambe a para un skuter pa kòntròl komo ku e tabatin un plachi di number bieu. Despues di kòntròl mas aleu a resultá ku e shofùr no tabatin reibeweis ni seguro. A konfiská e skuter te ora e shofùr por mustra e dokumentu nan menshoná.
MOLÈSTER DI HUMA DOR DI SUSHI NA KANDELA
Den oranan di atardi riba djárason 22 di sèptèmber, un patruya ku tabata patruyando riba Kaya Nikiboko Nort a nota hopi huma den direkshon nort. Na yegada na un kunuku den e direkshon ei, a rebultá ku ta sushi tabata na kandela riba un tereno i esaki tabataprodusiendo hopi huma. Brantwer a bin na e sitio i a paga e kandela. No tabatin niun hende na e kunuku.
LADRONISIA NA KOMPANIA DI KONSTRUKSHON
Riba djamars 21 di sèptèmber a drenta keho di ladronisia na un kompania di konstrukshon situá na Kaya Gobernador Nicolaas Debrot. Malechornan a bai ku algun stal dikonstrukshon despues di ora di trabou. Ta investigando e kaso.
AKSIDENTE ENTRE DOS OUTO
Alrededor di 6 or di mainta un aksidente entre dos outo a tuma lugá riba Kaya Korona. Ambulans a transportáshofùr di un di e outonan pa hospital pa tratamentu médiko. A konsekuensia di e aksidente tabatin zeta riba kaminda. A informá e departamentu konserní di OLB i nan a sòru pa a limpia e kaminda.
LADRONISIA DI ARTÍKULONAN PA SAMBUYÁ
Riba djaluna 20 di sèptèmber a drenta keho di ladronisia di entreotro un brel pa sambuyá di marka Mares, un di brel pa sambuyá di marka Aqualung i sapatu pa sambuyá di marka Mares. E artíkulonan tabata pone pa seka riba pòrch di un apartamentu di un kompleho di apartamentu situá na Kaya Sirena. Entre djamars 14 di sèptèmber i djárason 15 di sèptèmberdeskonosínan a bai ku e artíkulonan. e kaso ta bou di investigashon.
DETENSHON PA MENASA
Den oranan di anochi riba djadumingu 19 di sèptèmber a detené un hòmber di inisial E.M.C. di 44 aña di edat na Hanchi Amboina en konekshon ku menasa ku un arma.
LADRONISIA DI SKUTER
Riba djadumingu 19 di sèptèmber a drenta keho di ladronisia di un skuter kolo shinishi di marka Kymco, modèl Agility, numerá MF-2876. Entre djasabra 18 di sèptèmber i djadumingu 19 i sèptèmber, deskonosínan a bai ku e skuter. E skuter tabata stashoná den kura di un kas situá na Bulevar Julio A. Abraham i tabata na lo ku un lòk di stür. Ta investigando e kaso.
Riba e mesun dia a drenta un keho mas di ladronisia di un skuter kolo shinishi di marka Kymco, numerá MF-2004. E skuter tabata stashoná, na lòk, dilanti di un kas situá na Kaya Cauca. Entre djasabra 18 di sèptèmber i djadumingu 19 di sèptèmberdeskonosínan a bai ku e skuter.
DETENSHON
Riba djadumingu 19 di sèptèmber, alrededor di 2 or di mardugá a detené un hòmber di inisial A.J.M. di 43 aña di edat. E sospechoso tabata shofùr di un pikòp ku tabata buta ‘fever’ durante ku un patruya tabata besig ku un kòntròl den Centrumgebied. Polis a purba blòkia e outo pero no a logra. Mesora a sigui un persekushon kòrtiku. A logra para e shofùr i a dun’eòrdu algun biaha pa baha for di e outo. E no a kumpli ku e òrdunan aki imester a sake for di den e outo. A detené en konekshon ku resistensia kontra un ámtenar den funshon, pa no kumpli ku òrdu di un ámtenar den funshon i pa kousa peliger/estorbo riba kaminda públiko deliberadamente.
A detené dos hòmber despues di aksidente
Riba djasabra 18 di sèptèmber a detené dos hòmber na Kaya Sonmontuno despues ku nan tabata pleita despues di un aksidente den kua tur dos tabata enbolbí. Ta trata di e hòmbernan di inisial M.R.B.A. di 47 aña i J.C.N.A. di 51 aña. A detené nan en konekshon ku resistensia kontra un ámtenar den funshon i pa no kumpli ku òrdu di un ámtenar den funshon.
PIKÒP NA KANDELA
Riba djasabra 18 di sèptèmber sentral di polis a risibí notifikashon tokante un pikòp na kandela den besindario di Tanki Maraka. E shofùr a deklará ku el a kaba kue gasolin. Miéntras e tabata koriendo huma a kuminsá sali for di bou di tapa di mashin di e pikòp. Mesora el a para e pikòp i djis un ratu despues hinter e pikòp tabata na kandela. Brantwer a paga e kandela. No tabatin herido.


text:
WILLEMSTAD – “Awor si ta basta, mi ke mira un kambio den e kalidat di kuido ku ta duna na nos grandinan, p’esei mi a disidí di sostené partido Pro Kòrsou”. Esaki ta palabranan di Sra. Elli ku ta kere firmemente den e kapasidat di Ivar Asjes pa logra e kambionan deseá. Meskos ku Elli ta hopi ta e simpatisadónan di Pro Kòrsou ku ke mira kambionan tuma lugá riba diferente tereno manera entre otro salubridat, kriminalidat i enseñansa.
Na opinion di un otro simpatisadó e sektor di enseñansa ta un di e áreanan ku mas mester di kambio. “Tin demasiado mucha ku ta kai for di nos sistema di enseñansa i mester inkluí nan bek na skol”, asina Sr. Juan a enfatisá. Otronan ta boga pa Asjes krea mas empleo pa nos hóbennan i drecha nos forsa di kompra.
Gobièrnu limpi
“Ivar Asjes su ideanan ta hopi bon i ohalá e por bira promé minister pasobra e ora ei nos sa ku nos tin un gobièrnu limpi i stabil”. Esei ta opinion di Sr. Prudencia kende ta boga pa un gobièrnu liber di korupshon. Por lo general e simpatisadónan di Pro Kòrsou ta haña ku Asjes a hasi un bon papel komo promé minister i a demostrá di por goberná nos pais na un manera drechi.
Kla pa elekshon
Awor ku e pre elekshon ta tras di lomba i kaminda e partido a logra haña e sosten nesesario pa por partisipá n’e elekshonnan benidero Pro Kòrsou ta kla pa hasi un ‘grandslam’. Asina kofundador i alabes number dos riba lista Tania Ataoellah-Henriquez a bisa durante un enkuentro na sede di partido situá den kurason di e bario di Brievengat. Den un ambiente festivo ku hopi bandera i ku hopi animo dirigentenan, kandidatonan i simpatisadónan a hisa nan glas i a brinda pa éksito di e partido.
Entre e esnan ku ta sostené partido Pro Kòrsou diferente a bini for di partido Pueblo Soberano. Ma djòin Pro Kòrsou pasobra mi ta un bon soberano i komo bon soberano na momentu ku e lider ku nos a vota p’e kuater aña pasá no tei mas, nos tin ku vota pa esun ku tabata promé minister pa Pueblo Soberano. Sra. Maduro ta un di e soberanonan ku a disidi di bandona filanan di Pueblo Soberano pa djòin Pro Kòrsou i sostené Ivar Asjes.
Outor José Manuel Dias


text:
Cuerpo policial ta informa lo siguiente :
Departamento di Rijbewijs entrante dialuna 24 augustus 2020, ta cuminsa bek cu examen teoretico y praktiko.
Ta pidi tur esnan cu tawata tin examen entre 10 di augustus 2020 y 07 di september 2020 pa porfabor revisa e flyernan bon pa nan fecha di examen nobo. E orario di bo examen anterior ta keda e mes un orario pa bo examen, solamente e fecha a cambia.
Tambe ta recorda nos clientenan pa corda riba nos protocol di e normal nobo cu ta keda vigente pa examen teoretico y praktiko.


text:
Djárason 12 di mei e promé seshon tokante froude ku sosten di corona a tuma lugá. Desaroyadó di proyekto M.D.K. a bai dilanti di hues pa falsedat por eskrito, dor ku el a entrega un kleim falsu pa haña derechi riba e kompensashon di EZK pa su gastunan fiho. Banda di esei e kondená a risibí sosten mensual inhustamente komo empresario independiente, komo ku e no a informá ku entretantu el a haña un trabou.
Hues a haña repudiabel ku e desaroyadó di proyekto a mal usá medidanan ku a pone pa sostené e islanan durante di un krísis. A sentensiá e empresario, ku ta biba na Boneiru pa un aña i mei, ku seis luna kondishonal di kastigu di prizòn i un kastigu di tarea di 240 ora. Komo konsekuensia di e sentensia aki, probablemente e lo pèrdè su derecho di estadia na Hulanda Karibense. E bukhouder ku kon huntamente a firma pa e petishon di EZK, a sali liber. A resultá ku e desaroyadó di proyekto a adaptá e informashon despues ku su bukhouder a firma pa bèrdat
Fiskal a para ketu na e echo ku e medidanan di sosten ta basá riba konfiansa di gobièrnu den e habitante. Pa por yuda esnan afektá finansieramente di manera rápido, ta duna e sosten a base di informashon manera duná dor di e petishonario. E petishonario ta firma pa bèrdat i ta obligá di informá tokante kambio den e situashon. Hues ta kulpa e kondená fuertemente pa kibramentu di e konfiansa aki.
A bin ku e Areglo di emergensia di SZW i e Kompensashon di EZK na komienso di krísis di corona pa sostené empresarionan ku nan gastunan di salario i gastunan fiho. Mas o ménos mitar di negoshinan na Hulanda Karibense te ku awó a hasi uzo di e areglonan di sosten. Ministerio Públiko BES huntu ku e unidat di SZW di RCN, lo sigui e kontienda kontra froude.
Post Views:
34


text:
KRALENDIJK – E filósofo ingles Johnn Locke a definí demokrasia komo “gobernashon unánimemente rekonosé pa pueblo” Esaki ta enserá partisipashon i delegashon. Den historia di e 27 kolonianan ingles na Merka e kolonistanan a oponé kontra hisamentu di belasting i a usa e lema “no taxation without representation. Bonaire su relashon ku Hulanda ta meskos. Hulanda ta disidí “without repesentation” Ken, skohé pa pueblo, ta representá Bonaire na Hulanda i Oropa. Na Bonaire e situashon ta parse otro, mirando ku votadónan, kumprá òf no kumprá, a skohe nan representantenan. Den realidat Kolegio Ehekutivo i un parti di Konseho Insular ta hasi i deshasí.E siman aki tin 3 dia di deliberashon den un grupo di 200 persona. 1.4% di esnan ku por a vota, pa pensa i papia tokante e Plan Maestro 2020-2030. No por papia di partisipashon di pueblo. Un grupo grandi ta keda for di e deliberashonnan. Team Masterplan, 2030, ken ta miembro, a notifiká e lider polítiko Suzy Thodé ku e ta lat su inskripshon. Mi konseho na Suzy, bai tòg i laga nan kore ku bo. Den tres dia ta bai konsipiá un vishon kon ta desaroyá Bonaire den 10 aña. E aserkamentu di e konferensia ta Top-Down i sigur den e idiomanan hulandes i ingles, unda ekspertonan ku nan konosementu ta bai bisa kiko tin ku sosodé. E sistema aki ta bieu den e mundu moderno unda konosementu no ta e tereno eksklusivo di ekspertonan. Awendia ta e hende ku ta bai hasi uso di loke sali for di e masterplan ta importante. E hende, ku ta bai eksperensiá loke e konferensia produsí, no ta presente. E efekto di e Masterplan ta 0.0. pa motibu ku pueblo no por duna nifikashon na e plan. Den tur plan e base mester ta, rekonosé e dignidat humano. Pueblo no mester ta opheto di gobièrnu. For di awor mi ta pronostiká ku ta bini un “grupo di guia” (stuurgroep) òf e Team Masterplan 2030 pa e Masterplan ku ta kai bou di gobièrnu. Pues partisipashon na e konferensia ta pa influensiá e partisipante i laga e keda kontentu ku un totolika morto. E grupo di guia no tin ningun klase di delegashon, tur kos ta keda den man di gobièrnu. Mi lema pa e konferensia ta “No execution without participation” Na papiamentu “Nada di ehekushon sin partisipashon”
Arthur Sealy . .


text:
ORANJESTAD: Diaranzon mainta Minister di Husticia, mr. Arthur Dowers a ricibi bishita di Conseho di Supervision di Fundacion pa Maneho di Adiccion Aruba (FMAA) representa pa Marjorie Vermeer, Antoine Lobato, Livio Hermans y Willem van der Zee. Director di e fundacion Jerehm Campbel hunto cu assistente di gerencia Yvonne Tjon Ajong tambe tabata presente.
Minister a jama bon bini na e miembronan nobo y a intercambia idea pa realisacion mas efectivo di e metanan di e fundacion. Manera ta conoci, e structura actual pa maneho di adiccion na Aruba tabata un iniciativa di ex-minister di Salubirdad. Minister Dowers,
actualmente como minister encarga cu e fundacion aki, a confirma su apoyo na e fundacion y cu hopi enthusiasmo a tuma nota di ideanan nobo pa crea mas conciensia den comunidad pa e malesa di adiccion aki.
Segun miembronan di e Conseho di Supervision, e tarea y metanan di e fundacion por wordo realisa na un forma mas efectivo si comunidad y empresanan priva haña sa y compronde tur e trabao y esfuerso cu ta wordo hasi y asina lo por duna un aporte mas grandi pa por adresa e reto aki na un miho manera. Pronto e fundacion lo presenta Minister di Husticia un plan pa hasi esaki realidad.
di Aruba ta compremeti pa apoya esnan cu kier trece un cambio den nan bida, pero esaki ta rekeri tambe un participacion activo di cada famia y comunidad en general.


text:
WILLEMSTAD – E rumannan ohochi di 21 aña Xiarysse i Shanysse Emerenciana di Kòrsou ta bon den sòftbòl. Asina bon asta, ku nan a haña un beka pa bai hasi nan deporte i studia. Xiarysse: “Ta un soño ta sali.”
Xiarysse i Shanysse e luna aki a bini kas serka nan mayornan pa regla e papelnan pa nan beka di estudio. “Ta hopi great pa ta bèk na Kòrsou”, Shanysse ta bisa. “Kontínuamente hende ku topa nos ta bisa ku nan ta orguyoso di nos.”
I no ta straño, pasobra tur kos ta bai bon pa e hende muhénan hóben aki: nan ta atkirí beka tras di beka. Resientemente nan a haña un ku nan por studia i hunga sòftbòl kuné e dos añanan binidero na Florida Institute of Technology na Melbourne.
Amor na promé bista
E dos rumannan a kuminsá ku sòftbòl tempu ku nan tabatin sinku aña so, despues ku nan a kore pasa ku nan tata banda di e vèlt di deporte Pichingolo na Buena Vista. Ei nan a mira e hungadónan di sòftbòl ta train. Tabata amor na promé bista. “M’a bisa mi tata: e deporte ei mi ke purba hasi”, Xiarysse ta kòrda. “Mésora nos a papia ku e coach, Shanysse ta añadí. “Esei a puntra ku nos ke bin hunga e siguiente dia. Nos a hasi esaki i asina e kos a kuminsá.”
I pronto a resultá ku e muchanan ta bon den deporte. Ku nan diesshete aña nan a haña nan promé beka di estudio i nan a bai Florida pa hunga ei i kaba nan skol sekundario.
Traha duru i talento
Awor nan tin kuater aña ta biba na Florida. Resientemente nan a haña un beka ku por laga nan sigui hunga sigur dos aña. Aktualmente nan ta hunga pa e tim di Palm Beach State College, kaminda nan ta bai skol tambe.
Tata Silvio ta masha orguyoso di su yu muhénan: “Nos ta un famia kurasoleño normal, nada riku”, e ta splika. “Tur loke nan a logra ta e resultado di traha duru i talento.”
Soño nobo
“Semper tabata mi soño di biba na Merka”, Xiarysse ta konta. Shanysse ta dun’é rason: “Bo mester traha duru, pasobra ku talento so bo no ta bini kla. Pero ta bale la pena 100 porshento.”
Djis pasobra nan promé soño a sali no ke men ku awor nan ta bai sosegá. Xiarysse: “Mi siguiente soño ta pa por hunga sòftbòl na Merka na un nivel profeshonal, por ehèmpel serka USSSA Pride.”
Shanysse ta mira su futuro den desaroyo di fasilidat di deporte pa mucha. “Lo mi ke hasi posibel pa otro mucha, por ehèmpel na Kòrsou, haña e mésun oportunidat manera nos pa nan soño sali.”


text:
Willemstad – E promé edishon di Curaçao Ponton Festival ta kuminsá ku un homenahe na Doña Mafalda Minguel. Riba djaweps 5 di aprel Arnell Orchestra lo duna un homenahe na e kantante legendario riba Brionplein.
Sumusica Curaçao B.V. ta organisá riba djaweps 5 di aprel un konsierto kompletamente grátis pa komunidat di Kòrsou i turistanan ku ta bishitando nos isla aktualmente.
Doña Mafalda Minguel ta un íkono legendario ken ya pa 63 aña ta aktivo den e mundu di músika na Kòrsou.
El a duna vários presentashonnan den eksterior manera Hulanda, Bèlgika i Merka. E orkesta bou di guia di su yu Arnell Salsbach, lo duna un homenahe na Doña Mafalda. E programashon di ‘Latin Thursday’ tambe ta konsistī di Randal Corsen Orchestra i Dolce Band.
E konsierto grátis ta kuminsá 8 ‘or di anochi i kaba 11 ‘or di anochi. E públiko por disfrutá di un anochi magnífiko ku ta yená di e géneronan merengue, bolero, son, salsa, bachata i muzik karibense.
Curaçao Ponton Festival ta un festival di músika di 3 dia ku ta tuma lugá riba 5, 6 i 7 di aprel. E konsiertonan di 6 i 7 di aprel ta tuma lugá na Kleine Werf.
Djabièrnè 6 di aprel ta e anochi di músika ‘urban’ i ‘hip hop’. E artistanan famoso Jeon, Hef, Ronnie Flex, Rich Kalash i Grupo Extra ta e artistanan prinsipal pa djabièrnè anochi.
E klousura di e festival ta konsistí di presentashonnan musikal di un par di ganadónan di e premio Grammy.
Riba djasabra 7 di aprel amantenan di reggae i rock por disfrutá di artistanan grandi manera Morgan Heritage, Bill Champlin, John Elefante, Fran Cosmo i Alex Ligertwood.


text: ORANJESTAD – Riba Dia Internacional di Hende Grandi, Minister Maduro a reuni cu sr. Rudy Leysner y sra. Rosa Leon di Fundacion Movemento ta Bida. Den un entrevistaameno a papia riba e topico ‘Healthy Aging’ den cual aamplia riba con pa cultiva norma y balornan di nosGrandinan, balor di traspaso den comunidad di norma y balornan y atencion riba e tereno fiscal pa nos Grandinan cu kier sigui traha banda di nan pensioen. Durante henter e lunadi oktober, Fundacion Movemento ta Bida lo pasa e grabacion via canalnan di television. Danki na nosGrandinan pa brinda nos un fundeshi fuerte di ehempel y di sabiduria.


text:
Diabierna awor ta un dia hopi importante pa democracia di nos pais, caminda e pueblo lo bay scoge su 21 representantenan den parlamento cu tin e tarea noble di sirbi nos pais. Sinembargo locual a resalta y cu a trece un mancha scur riba henter e campaña electoral aki ta e echo cu casi na final di e campaña minister Paul Croes a ser deteni y actualmente ta cera den KIA y hunto cu ne henter su ministerio, esta for di chauffeur te secretaria y coordinador. Sin duda cu esaki ta yena henter nos pais cu berguensa, ya cu e minister aki ta e sospechoso principal di fraude, labamento di placa, soborno pa cu e ontheffingen, pero te ainda ta keda den funcion y ta ser paga sagradamente tur luna cu placa di pueblo.
Fraude gigantesco
Echo ta cu desde Status Aparte cada biaha nos pueblo por mira con corumpi partido AVP ta. Nos por a mira esaki durante e periodo 1986-1988, caminda e ministronan a tene man y deal cu e Italianonan Mafioso y cual a desemboca den e garantianan di e hotelnan den ruina, esta Beta, Ramada y Plantation, caminda nos pais a ser perhudica pa un suma di 206 miyon dollar y esaki basa riba un sentencia di Corte Internacional na Den Haag.
Den e di dos periodo di gobernacion di AVP (1994-2001), nos a haya e famoso proyecto corupto Fondo Desaroyo San Nicolas. Y aki MEP kier a trece padilanti con na November 2003 na e ceremonia di despedida di fiscal Frits de Groot den Fort Zoutman, Procurador General di Aruba a bisa lo siguiente di e investigacion riba e proyecto Fondo Desaroyo SN:“En daarnaast als Officier van Justitie zelf heeft Frits ook een heel onderzoek geleid, een heel groot onderzoek dat nog gaande is, eigenlijk een groot fraudeonderzoek, we kunnen wel zeggen het grootste fraudeonderzoek wat wij hier hebben gehad in Aruba”. E declaracion aki siguramente a pone henter cara di Aruba na berguensa y a simbolisa e 7 añanan di corupcion, fraude y ladronicia cu a tuma lugar bao di gobernacion di AVP.
Roversnest
Tambe MEP kier a trece padilanti locual e ex-Presidente di Banco Central, J.H. du Marchie Sarvaas a skirbi di Gabinete Eman den un carta dia 24 di maart 2000: “Niet alleen financieel is de publieke sector van Aruba het problem. Ook moreel. Naar mijn wellicht te zeer door de Nederlandse situatie gekleurde oordeel heeft een hoge mate van partijpolitieke verzuiling een groot deel van de overheid doordrenkt met inefficiency, amateurisme, patronage en vriendjespolitiek, volgens sommigen ook met intimadatie en corruptie. Regeringen Eman gaan met de verkeerde mensen in zee of gunnen het een en ander aan politieke vrienden, naar men zegt soms ook bij wijze van terugbetaling van verkiezingsbijdragen”. Increibel, con e Hulandesnan profesional ta pensa di gobierno di AVP!
Tambe pueblo no mester lubida con e parlamentario Hulandes Frits Bolkenstein di VVD a yama partido AVP un ‘roversnest’, esta un neishi di ladron!
En general corupcion tabata pesta den tur e gobernacionnan di AVP for di 1986 te cu 2017.
Pero locual a sosode den e gobernacion di AVP di 2009 pa 2017 a kibra tur record pa loke ta corupcion, fraude, ladronicia caminda e hendenan aki a piratia henter e pais aki y previlegia esnan cerca di nan, nan famia, amigo y compinchinan. Anto ainda nan tin e curashi pa pidi confiansa di e pueblo un biaha mas diabierna awo! Pueblo ta vota: No na Corupcion!


text:
RALENDIJK — Un persona kende a kompartí un eksperensia kaminda el a mira un hòmber poko grandi, sinembargo no por a aserk’é.
Ta un storia di e bario di Nort di Saliña, kaminda un persona a konta tempu e tabata hopi yòn e tabata bai fiesta, e tempu ei na Palermo Bar na Nikiboko awor ta yama (“Island Bar& restaurant” di e Chines “Jackson”) .
“Momentu mi a sali for di fiesta huntu ku 4 amigu den oranan lat di mardugá, nos a kana na pia te Nort di Saliña. E tempu ei tabata hopi skur i ta mondi tabatin kasi tur kaminda na momentu ku nos ta kana bai direkshon di kas. Nos tabata usa un ruta, esta kòrta kaminda pa nos yega nort mas rápido posibel. Nos tabata pasa banda di “Pachi’s Place”, e tempu aya e no tabata eksistí. Tabata un kaminda di tera i nos tabata kana un pasa bai te na e kas kaminda tabata Dios ku Nos. For di einan desviá poko i sigui kana bai sali riba Kaya Korona pega ku Casa Roys. Kabes poko pisa i kansa despues di a tuma basta ‘Zinzan’, un biña bon konosí e tempu aya. Ora nos 5 amigu yega na Kòr, awor ‘Mentor Bar’ aki nan kada un ta kohe nan ruta pa yega kas. Pues tur hende ta kana nan so i bai kas. Mi no tabatin miedu i mi tabata kana bai kas i hopi sa bisa ku den Nort di Saliña tin hòmbu grandi banda di klínika di dòkter, ántes tabata simplemente kas di famia. Un di e biaha nan ku mi tabata bayendo kas mi a mira algu straño. Esaki tabata un hòmber poko mas grandi ku un hende normal. Mi no tabatin bon bista debí na e distansha i a purba kana bai mas serka pa komprondé mihó loke mi tabata mira. Tabata un hòmber grandi i su pia no tabata mishi na suela. Ta parse e tabata zueif. Segun mi ta buska moda di aserk’é, e tabata kana bai lagami. Ora ma yega den bisindario di Misa den Nort di Saliña, mi a legumai pasobra mi no por a yega loke mi tabata mira. Mi a kòrdá semper mi mama a bisami tene kuenta ku kos malu pero nunka promé, tampoko despues, mi a señalá kos straño, esta loke nos ta yama spiritu. Tabata e úniko bia ku esaki a sosodé den mi bista, e suidadano a konta.


text:
WILLEMSTAD – “Si bo papia bon di e gobièrnu venezolano, nan ta kastigá bo, anto si bo papia malu dje gobièrnu, nan ta kastigá bo pió”, asina un venezolano bibá na Kòrsou di forma anónimo a duna di konosé durante e votamentu pa un presidente nobo na Venezuela.
Apesar di ta residensiá na Kòrsou e tin miedu di papia, pasó na momento ku e yega Venezuela, e ta teme ku ta tuma represaya kontra dje.
E pueblo venezolano por a bai urna pa elegí e Presidente di nan pais. Diferente venezolano bibá na Kòrsou kier mira un kambio den e aktual gobièrnu venezolano. Algun ta indiká ku e situashon sosio ekonómiko dia pa dia ta sigui bai atras na Venezuela. Hendenan ta forma filanan largu for di den oranan di mardugá pa por kumpra produktonan di promé nesesidat, pa te den oranan di atardi bisa nan ku e trùk di entrega lo yega te su siguiente dia.
Vota pa un kambio
Siudadanonan na Venezuela ta pasando den hopi angustia. Nan ta splika ku ántes tabatin pobresa den e pais, pero aktualmente e hendenan ta bibando den miseria. No tin kuminda mas den e pais, motibu pa kual nan ta spera ku e pueblo venezolano lo sa di vota pa un kambio.
Otro siudadano venezolano ta splika ku e pueblo ta muriendo di hamber. Un kilo di karni ta kostando 2000 i piku Bolivar, siendo ku un obrero ta gana 400 Bolivar, miéntras ku un trahadó di PdVSA ta gana un sueldo mínimo di 800 Bolivar pa luna. “Ta algu apsurdo ku un hende mester traha algun luna pa por kumpra un kilo di karni. Preisnan den e pais ta oumentá di mainta pa atardi. Pa kolmo no tin produktonan di alimentashon, pues e situashon ta birando aun mas pió na Venezuela.”
Secrecia votamentu
Venezolanonan ku ta di forma legal i a registrá nan mes na e konsulado venezolano por a bai vota. Por a nota ku e asistensia na e urna den Scharloo durante oranan di mainta tabata hopi abou. E personal na urna no kier a duna niun deklarashon enkuento e kantidat di persona registrá ku por vota, ni tampoko e kantidat ku ya a asistí pa vota.
Segun e dama kende no kier a identifiká su mes, nan no a haña outorisashon for di Venezuela pa duna niun klase di informashon enkuanto desaroyonan durante elekshon.


text:
Un reportahe di José Manuel Dias
WILLEMSTAD – Dieshete sindikato a firma un karta pa gobernadó Lucille George-Wout awe mainta, den kua nan ta pidi oudiensia serka e hefe di estado. E motibu ta, ku e Ordenansa di Lei pa entidatnan ligá na gobièrnu – ku Parlamento a aprobá riba 17 di ougùstùs último – ta limitá negosiashon liber pa kontraktnan kolektivo (‘cao’) pa nv-nan di gobièrnu, segun e sindikatonan. Den e Ordenansa tin stipulashonnan pa gastunan di personal na entidatnan ligá ku gobièrnu.
“Ta un metementu den negosiashonnan liber i esei ta inakseptabel pa nos”, e bosero di e sindikatonan, Errol Cova, ta bisa. “E lei akí ta stroba e sindikatonan pa fiha un posishon hurídiko ku ta otro for di esun di gobièrnu. Esei ta nifiká ku negosiashon no tin sentido mas, pasobra na final ta gobièrnu ta disidí.”
Segun e lider sindikal e Ordenansa ta violá tratadonan internashonal, pasobra e derechi riba negosiashon liber ta algu ku ‘sindikalismo a logra despues di hopi lucha’.
Ta bini aserka, segun Cova, ku e Hunta di Konseho ta kritiká e echo ku no a trata e Ordenansa den e Konseho Sosial-Ekonómiko (‘SER’). Den e órgano di konsulta akí ta tene diskushon tripartit riba proposishonnan di lei, pa despues duna konseho riba nan.
Den e karta e sindikatonan ta pidi un enkuentro ku gobernadó promé ku e firma e desishon di Parlamento i konvertié den lei vigente.
Outor José Manuel Dias


text:
WILLEMSTAD – Na Kòrsou ku suspenso èkstra ta wak e publikashon diario di e kantidat di kontagio di corona, despues ku for di algun dia ta trata di un oumento grandi. Espesialmente pa motibu di e elekshonnan binidero.
Epidemiólogo Izzy Gertenbluth djaluna 8 di mart durante un rueda di prensa kaminda el a anunsiá e último sifranan di corona ta bisa ‘ku niun hende no ke limitá niun hende su derecho demokrátiko na Kòrsou’. Pues posponementu di elekshonnan no ta un tópiko na e momento aki. Pero segun e Kòrsou mester hasi tur kos sí pa evitá ku e elekshonnan lo bira un evento di ‘superspread’.
“Kòrsou e aña ku a pasa a hasi tur loke ta posibel pa limitá e vírùs. Si awor nos laga kuidou bai i haña un kantidat grandi di kontagio durante elekshonnan, tur nos bon trabou di e aña ku a pasa lo tabata pòrnada. Esaki simplemente no por.”
P’esei e siman aki e ta deliberá ku e lidernan polítiko di e diessinku partidonan ku ta partisipá na elekshonnan.
Promé minister di Kòrsou tambe ta avisá. “Si ta nesesario nos ta bini ku mas medida’, segun Eugene Rhuggenaath, ku en relashon ku esaki ta pensa entre otro riba introdukshon di un prohibishon di alkohòl. Djaluna pasá a pone e toke de keda na 10 or di anochi te 4.30 or di mardugá, na lugá di un toke de keda ku tabata kuminsá mei anochi.
E variante britániko ta oumentando
E kantidat di kontagio di corona na Kòrsou último dianan a subi hopi. Djaluna 8 di mart a registrá 114 kaso aktivo, un siman promé tabata solamente 64. Simannan largu e kantidat tabata hopi mas abou ku shen. For di tèst di RIVM ademas ta sali ku den tres kuart di e kontagionan nobo tabata trata di e variante britániko. Ta nèt e oumento di e variante muchu mas kontagioso aki, ménos ku dos siman promé ku elekshonnan di parlamento, ta hasi hopi hende tenso.


text:
Bo ke hasi ideanan realidat i sigum Krese? Bo tin gana pa enkará un desafio nobo? Delta Security & Hospitality ta un kompania di siguridat ehemplar situá na Boneiru i aktivo na Boneiru i Kòrsou. Nos klientenany ta konsisti di entre otro hotèl, skolnan, instansianan di kuise medio i negoshinan privà.
Komo patrouille bo la ta responsabel pa differente post i e servisio di siguridat ku ta ser duná, huntu sòru ku tur post tin un bewaker. Bo lo registrá kambionan den skèdjel huntu ku bo hehe. Bo ta monitoreá alarma i bo ta hasi e response di esaki huntu ku e registration. Bo ta asisti ku transport di balon i bo ta sòru pa un cambia di warda limpi.
Bo kompetensianan:
Bo ta papia Hulandes, Ingles I Papiamentu
Flèksibel
Bo por hèndel strès
Fuerte konvikshon pa transmití
Un teamplayer
Bo tin reibeweis B
Bo tin un Deklarashon di Bon Kondukta (VOG) òf bo por pidi unu.
Bo ta dispuesto pa sigue e kurso di patrouille Tambe bo por indentifiká i antisipá problemanan i bo por sulushoná nan trankil i kompetentemente.
Bo tin:
Nivel di MBO pa trata i pensa -
Eksperiensia den un funshon similar
Estudio di “Beveiliger niveau 2”
Kiko nos ta ofrese bo?
Un funshon interesante den e sektor di siguridat den un kompania ku ta den kresimentu
Un ambiente laboral informal yen di desapoyó.
Traha huntu ku koleganan ku ta hasi nan trabou ku pashon I orguyo apresio.
Un kompensashon apropiá p’e kontribushon ku bo ta duna pa nos kresimentu.
Mas informashon òf bo tin interes? Turma kontakto ku mos nos departamento di rekursonan humano via telefoon òf whatsapp +599 701-4150 of mail je cv naar rayen@deltasecuritybonaire.com


text:
Polis a haya e homber ta scuma y ambulans a yega mesora y hibe hospital
Diaranzon merdia polisnan di Noord a bay na e veld patras di Centro di Bario Noord unda a yega haya un Toyota Hiace Van y un homber benta abao y tabata tin scuma ta sali fey su boca y a pidi ambulans mesora. Banda di e homber a bin haya botter di veneno y mesora tambe a notifica e demas autoridadnan. Na yegada di e ambulans mesora a atende e homber y a transporte cu urgencia pa hospital. Recherche como tambe e investigadornan technico y forensyco tambe a presenta na e sitio pa e investigacion. Polis a confisca e vehiculo pa mas investigacion.


text:
Aruba ta preparando pa ricibi e di 4 edicion di Electric Festival. Cu su
patrocinador principal Aruba Tourism Authority (ATA), e organizador nan
Maurice y Karim Neme conhuntamente cu nan organizacion ta cla pa anuncia
e fechanan di e magno evento aki di 4 dia. Durante e 4 dianan aki Aruba lo
comberti su mes den E ISLA DI MUSICA ELECTRONICO, asina a vocifera e
vocero y co-organizador di Electric Festival. E fechanan di Electric Festival
Aruba lo ta di Diahuebs 1 te cu Diadomingo 4 di September 2016, cu e miho
DJ nan Local y Internacional.
E aña aki bo persona lo nota un diferencia den e concepto ya cu nos ta
trahando pa presenta un concepto diferente cu lo hiba e nomber di Boutique
Life Style. Cu un touch diferente e turistanan lo por purba, disfruta y explora
nos dushi isla di Aruba. Sigur mas e concepto lo bay ta desaroyando nos lo
divulga mas informacion na boso mas y mas di e concepto nobo aki. Electric
Festival un biaha mas inovando pa Abo y nos Turista nan por tin un
experiencia unico.
Edicion nan anterior tabata super exitoso, cual a wordu bishita pa mas di 15
mil hende, tanto den 2013 2014 y 2015 cu artistanan manera Chus &
Ceballos, Dave Clarke, DJ Chukie, Erick Morillo, Fellow, KnifeParty, Lil John,
Loco Dice, Maarten Vorwerk, Mike Henderson, Nicole Moudaber, Nervo,
Afrojack, Party Squad, Paco Osuna, ALX, No Eat No Sleep, Partaii, REVOLT TV,
Slash, Stacey Pullen y hopi mas.
Turistanan no a yega di rumannan bisiña so manera Curaçao, Bonaire,
Surinam, Venezuela y Colombia, sino tambe di Brasil, Argentina, EE.UU.,


text:
32-2018 – Cu e fin di sondea posibilidadnan comercial den nos region: KVK TA TENE UN EXITOSO SESION INFORMATIVO TOCANTE COMERCIO CU SURINAM
Oranjestad – Cu e fin di crea mas laso comercial Camara di Comercio y Industria Aruba (KvK) conhuntamente cu e organisacion Internationaal Ambitieus a organisa e evento ‘Zakendoen met Suriname’ pa asina brinda mas atencion y crusa e fronteranan comercial entre Aruba y Surinam.
E evento aki a tuma luga den auditorio di KvK riba 26 di september ultimo cu un agenda hopi extenso. Sra. Sonja Velthuizen, Directora di KvK a inicia e programa sigui pa Presidente di Directiva di KvK, Sr. Ernst Mohamed cu a duna e invitadonan un caluroso bonbini y a bisa algun palabra. Sr. Pascal Fredrik tabata e moderador di e evento y a introduci tur e oradornan cu a elabora riba topiconan interesante encuanto haci negoshi cu Surinam.
Sra. Sharon Meijer di Exprodesk a splica encuanto e importancia di exportacion pa economia di Aruba. Tambe Sra Meijer a trece dilanti productonan di Surinam cu por wordo considera como un otro alternativa di importacion di productonan manera fruta y berdura. Siguientemente Sr. Silvino Seymor kende cu hunto cu Sr. Fredrik ta cofundador di Internationaal Ambitieus a elabora riba caracteristicanan di e mercado y desaroyonan economico di Surinam. Por ultimo Sr. Ruud Souverein di Candied Fruits Suriname a informa e publico presente encuanto e oportunidad di un mision comercial cu Surinam ta brinda. E moderador a clausura e anochi cu un sesion di pregunta y contesta y despues a brinda oportunidad pa tur esnan presente amplia y elabora nan relacionnan comercial.
E mision comercial cu lo tuma luga dia 13 pa 15 di november proximo lo conta cu participacion di companianan di Boneiro, Corsou y Hulanda y ya caba tin varios empresario cu a mustra nan interes y a registra pa asina confirma nan presencia. E mision aki ta un bon oportunidad, principalmente pa sector di turismo y di agricultura. E den Reino Hulandes ta yuda crea mas posibilidadnan comercial. E mision comercial ta combina cu un congreso di 2 dia y tin oportunidad pa conoce di cerca otro negoshinan pa crea partnership. Otro puntonan di e programa ta un excursion cultural y bishita na negoshinan di Surinam. KvK ta invita tur comerciante local cu kier expande y forma parti di e mision comercial pa Surinam pa registra via e website di Internationaal Ambitieus: http://internationaalambitieus.com y forma parti di un tremendo oportunidad comercial.
Aruba, 28 september 2018
Camara di Comercio y Industria (KvK)


text:
BONEIRU:
Awe nochi algu pasa di 7or, nos hoben nan ku a representa Boneiru i titula Kampion den e selekshon di softbol a regresa kas bek for di Republika Dominikana.
Nos hoben nan a sa di duna tremendo presentashon den e torneo internashonal di softbol, kaminda ku un total di 24 pais a partisipa. Boneiru a sa di gana su weganan i titula kampion di e torneo. Ku un multitut presente na aeropuerto diputado Gerald Silberie na nomber di Gobiernu di Boneiru a risibi nos hobenan ku un kaluroso bonbini i alabes felisita nan ku e logro di Kampion den torneo internashonal di softbol.
FUENTE: LIVE FM / TINO DE PALM


text:
CARACAS, Venezuela- Citgo Petroleum Corp, e subsidiario Mericano di e petrolero estatal Venezolano, ta moviendo den direccion di nombra un director ehecutivo nobo, y e nombernan cu ta bin dilanti ta inclui ex ehecutivonan di PDVSA y otro companianan cu pronto lo wordo presenta na e directiva.
Na februari, e ex gerente general Asdrubal Chavez y varios otro ehecutivonan di Citgo, cercano na e presidente Venezolano Maduro a wordo expulsa mei mei di un bataya pa e control di e subsidiario.
E di ocho refineria mas grandi di Merca, desde e tempo ey tabata wordo dirigi pa e presidente Luisa Palacio y un grupo di ehecutivonan halto di Merca y di Venezuela.
Un comite di buskeda di Citgo a cuminsa evalua mas di un decena di candidatonan, segun Palacios a informa den un comunicado na Reuters diahuebs. E ta spera di por recomenda un ehecutivo cu tin e “standaardnan etico di mas halto” y cu lo por aporta “un CV berdadero den e mundo compleho di petroleo”, el a bisa.
E buskeda, cu ta tumando luga sin un compania di reclutamento, a identifica candidatonan, tur di nan cual ta Venezolano y mayoria di nan ta ex ehecutivonan di PDVSA, según personanan familiarisa cu e tema cu a pidi pa no wordo nombra. Esaki ta inclui Julio Hasselmeyer, Edgar Rasquin y Andres Riera.
Dos miembro actual di e Hunta di Directiva di Citgo, Luis Urdaneta y Edgar Rincon, tambe a solicita pa e puesto, fuentenan a informa.
Gustavo Baquero, kende ta vice-presidente ehecutivo, excelencia den tecnologia di operacion na e compania Noruego Equinor SA, y Carlos Jorda, ex vice-presidente di refinacion y mercadotecnia na PDVSA, cu actualmente ta trahando den e consultancy di energia Gaffney, Cline & Associates, tambe ta den e careda, segun informenan.
Jorda a nenga di duna comentario. Baquero no a responde di biaha na e solicitud pa comentario. Urdaneta, Rincón, Rasquin, Riera y Hasselmeyer no tabata disponibel pa duna comentario.
E proximo hefe lo dirigi un negoshi di mas o menos 30 biyon dollar pa aña, cu ta inclui refinerianan na Texas, Louisiana e Illinois cu’n capacidad de procesamento di crudo combina di te cu 750 mil bari pa dia. Citgo ta opera tambe un red di ductonan extenso y ta comercialisa productonan a trabes di mas o menos 5300 punto di benta minorista na Merca.
Chavez, cu ta dirigi e sede di Citgo na Houston, for di Bahamas, y ta primo di e fayecido presidente Venezolano Hugo Chavez, ainda ta wordo reconoci door di e gobierno di Maduro como CEO, pero e no tin control ehecutivo mas.
Na februari, un directiva ehecutivo di Citgo a wordo designa pa e Congreso Venezolano dirigi pa oposicion, kende su lider, Juan Guaido, ta wordo reconoci como e lider interino di e pais Suramericano pa Merca y otro 50 nacion mas. E hunta di directiva a tuma cargo di e operación diario despues di cu Washington a impone sancionnan diseña pa paralisa e exportacionnan di petroleo di PDVSA y presiona Maduro pa e entrega su renuncia
PDVSA no tabata disponibel pa duna comentario.
E operacionnan diario di Citgo a wordo supervisa pa un grupo di ehecutivonan lidera pa e vice presidente ehecutivo Rick Esser, cu ta informa na Palacios.
E siguiente CEO lo enfrenta e demandanan di e Departamento di Husticia di Merca. Pa haya informacion riba e trato cu ex funcionarionan di PDVSA. Luna pasa, Ministerio Publico a solicita documentonan di Citgo como parti di un investigacion tocante soborno di parti di proveedornan na PDVSA. Citgo a bisa di ta cooperando cu e investigacion.
E investigacion di e Departamento di Husticia a resulta den cargonan contra di 21 persona, 16 di cual a declara nan mes culpabel entrante e luna aki. Tocante e investigacion Maduro a bisa cu e esaki ta wordo motiva politicamente y a bisa cu e lo lucha pa recupera e control di Citgo.


text:
Dienst Inspectie cu servicio adapta
Dienst Inspectie van het Onderwijs ta informa cu su oficina lo ta cera pa publico entrante dialuna 29 di maart te cu dialuna di 5 april 2021.
Pa servicio di certificacion (waarmerken) di diploma por manda un e-mail na inspectievanhetonderwijs@ea.aw y lo haci un areglo via afspraak.
Den caso di un asunto di urgencia por tuma contacto cu Dienst Inspectie via e e-mail menciona of na e number di telefon 5930907.
Entrante diamars 6 di april 2021 e oficina di Dienst Inspectie lo habri normal bek pa publico.
Dienst Inspectie van het Onderwijs ta pidi disculpa pa cu esaki.
Info / Contact
Pa mas informacion por busca den e alfabet menu riba nos pagina principal:
Por tuma contacto cu:Scroll To Top


text:
KRALENDIJK – Farándula di Boneiru i moveshon den e mundu aki ta sigui kayente no opstante e pandemia di COVID-19 tin práktikamente tur kos wantá. Despues di basta spekulashon na Boneiru i Kòrsou, awor e ta konfirmá ku Michelangelo ‘MJ’ Martina, a yega pa bin establesé su mes aki na Boneiru ku su famia kuminsando un etapa nobo di bida. Algun dia pasá, agrupashon musikal ‘One Flavaz’ na Kòrsou a despedí di MJ ku sigur pa 2 aña a forma parti di e grupo i tabata tin e piesa ‘Tene mi man’ riba su nòmber ku a dal pega duru. Radio Live 99.9 FM a haña un yamada anónimo awe mainta lat pa presentá na aeropuerto Flamingo, paso avion a kaba di aterisá ku un konosido kantante i ku tin 2 persona ku ta forma parti di maneho di e agrupashon musikal ‘Fenty Music’ a bin busk’é. Na yegada di nos reportero na Aeropuerto, nos a bin dal den Janou Troeman i Faysel Francisco. Promé pregunta tabata; si Michelangelo MJ Martina, tin algu di aber ku agrupashon musikal, sinembargo nan a pone énfasis ku ta trata di simplemente un ruman di nan ku a bin for di Kòrsou (referiendo na un bon amigu). Michelangelo MJ, a bisa ku el a bin Boneiru pa biba i el a pidi esnan ariba menshoná pa busk’é na aeropuerto, pasobra e konosé nan bon. “Mi ta bai tuma mi tempu pa klimatisá na Boneiru i meskos mi amigunan musikal tambe a bisami. Momentu mi disidí pa sigui ku algu musikal na Boneiru, lo mi no laga mi rumannan na kaya”, Michelangelo a bisa. Pues ku esaki e ta menshoná ku poko palabra si e kuminsá ku kantamentu na Boneiru e lo ta forma parti di Fenty Music. Rumor ya ta sirkulá i ta 99% sigur ku Michelangelo MJ, ta bai forma parti di e frònt nobo di Fenty Music.
Manera konosí e grupo a pèrdè mas ku mitar di su músikonan. Kombiná ku e situashon di CoViD-19 e grupo a hala tras un momentu pa evaluá, sinembargo Radio Live 99.9 FM a komprondé di su fuentenan, ku awe (pa kasualidat ku Michelangelo MJ a yega Boneiru) integrantenan di e grupo ta reuní pa papia riba kontinuashon. Nan a menshoná tambe ku denter di algun dia nan ta bai presentá plannan ku tin relashoná ku agrupashon musikal ‘Fenty Music’. “Loke mi por bisa ta ku mi rumannan Janou Troeman i Faysel Francisco tin bon konosementu musikal ku hopi eksperensia na Kòrsou den pasado. Fenty Music ta un bon banda, no tin duda”, Michelangelo MJ a bisa na aeropuerto den un kombersashon kòrtiku.
Un kos ta sigur Fenty Music lo bai ta hopi mas mihó di loke e tabata! Tin hopi plan i mas despues nos di Fenty Music ta informá públikamente tur kos di e agrupashon musikal, tabata loke a keda menshoná e momentu di yegada di Michelangelo MJ, na Boneiru, kende ta un bon kantante i tabata forma parti di agrupashon musikal ‘One Flavaz’ na Kòrsou. No mester lubida ku Ron Martis, eks kantante di agrupashon musikal ‘Buleria’ pa algun luna kaba ta establesé na Boneiru. Kaminda tin huma, ei nan ta bisa ku mester tin kandela. Te aki!


text:
KRALENDIJK – Na Boneiru mayoria di hende no a mira e ‘spich di corona’ di promé minister Rutte. E echo ku Mark Rutte ta promé minister di Boneiru no ta e eksperensia na Boneiru mes: “nunka bo no ta tend’é bisa nada tokante Hulanda Karibense. Mi ta haña ku den e tempunan aki por tin mas atenshon pa e islanan.
Na e isla no a mèldu niun kontaminashon ainda. Hopi hende no ta prekupá masha pa yegada di e viro corona. :”Facebook ta hasi bo loko. Nos lo mira ora e yega. No tin nodi di pániko delantá”, ta loke bo ta tende.
Ehèmpel hulandes
Un hòmber penshoná seka e supermerkado a mira e spich si i e ta haña ku Rutte tabatin un relato kla: ‘El a splika bon kiko ta e diferente opshonnan pa kombatí e viro i pakiko Hulanda ta skohe pa un sierto enfoke.” E ta mira ku Boneiru ta tuma idea di Hulanda ofer i e ta haña bon ku e empresanan ya kaba ta tuma medida boluntariamente kontra e viro corona.
Na e supermerkado e no por bebe un kòp’i kòfi mas. E mesanan kaminda ántes bo por a sinta pidi algu no t’ei mas. “Esaki a parse nos e di mihó mirando e siyuashon i tur notisia”, e . mucha muhé tras di e bali ta bisa.
Un yònkuman ku ta hasiendo kompra ta haña e medidanan di Hulanda muchu poko. Kiko e ta pensa di e medidanan na Boneiru aktualmente? “Bo mes por rei, no muchu bon” E ta kontentu si ku e medidanan ku a tuma na e isla bisiña Kòrsou. Ei tin ‘lock down’ i e ta spera ku Boneiru lo sigui e ehèmpel ei.
Fondo di emergensia
Su kasá tin un pakus den sentro ku el a sera di su mes inisiativa. “E personal ta sinta den un área será, den èrko, i nan tin hopi kontakto ku hende, ke men mi ta komprondé si”, e ta bisa.
E ta haña bon ku hende mes ta tuma inisiativa, pero e ta spera si riba un maneho pronto di gobièrnu. “Medidanan manera sera tur hóreka, kanselá tur evento, esei mester por bai mas rápido, mi ta haña. Pero sí reglá for di un fondo di emergensia, pa hende no haña nan mes afó na kaya.” Un otro dama ta di akuerdo. “Sera esaki, no sera esaya. Esei si no ta bon.”
Denise Korsten di Voyager Tours ta trata di keda na altura di e notisianan for di Hulanda. “Tambe pa informá nos hendenan.” Aktualmente e ta masha okupá ku e prosesamentu di e kanselashonnan. No tin barku krusero ta pasa mas. “E guianan ta sintá na kas kaba i nos mester hür e skuternan ku hopi rebaho.”
E ta prekupá pa loke ta bai sosodé den e tempu binidero. “Ta manera tin un krísis ekonómiko ta bini. E promé hendenan ku mester paga nan koriente i awa ta den problema kaba.”
E spich di Rutte no tabata na papiamentu
Hopi boneriano no tin computer kaminda por mira emisora hulandes i no ta sigui e notisianan hulandes mes, pasobra nan ta papia papiamentu. Rijksdienst Caribisch Nederland (RCN) no tin plan pa tradusí e spich di promé minister na papiamentu i partié pa e stashonnan lokal di televishon: “Ta bini un kompilashon ku mester alkansá tur habitante di e isla.”
Nan ta ferwagt ku esaki lo bira un mensahe tantu ku teksto komo oudiovisual. Pero nan lo no usa e vidio original di e spich p’esaki.


text:
ORANJESTAD – “Hunto cu un edificio renoba, tambe nos ta haya un fe renoba y un proposito renoba,” esey tabata parti di e palabranan cu Prome Minister Mike Eman a dirigi na e congregacion di Seventh Day Adventist Church na San Nicolas. Diabierna anochi, lider di Pais Aruba tabata invitado di honor pa corta cinta y asina declara e edificio di e iglesia oficialmente habri, despues di e proceso di renobacion cu a caba di culmina.
E ceremonia a conta cu presencia di figuranan grandi di religion na Aruba y den nos region, manera Pastor Shurman Kook President di e Dutch Caribbean Union y Pastor Israel Leito President di Interamerican Division kendenan tambe a corta cinta hunto cu Prome Minister. Parlamentarionan Lorna Varlack, Chris Dammers y tambe Marlon Sneek a asisti na e celebracion.
“Mi ta spera cu ora nos bini hunto aki y despues bay cas awenochi, cu e spirito di renovacion den e Seventh Day Adventist Church tambe lo laga un sinti renoba di compromiso pa cu nos prohimo,” asina Premier Eman a bisa na e congregacion como parti di e bon bini oficial na e Iglesia renoba. Eman: “Nos ta mes bon como comunidad, cu ta nos relacion cu otro. Tin un dicho ta bisa cu un hende ta bira hende solamente dor di e relacion cu e tin cu otro.” Den e relacion ey no por mustra amor y afecto, nos por mustra tristeza den temponan dificil of nos por mustra entusiasmo cu e éxito di nos amigo, bisiña y famianan, segun Eman.
Finalmente, Minister President Mike Eman a gradici liderazgo y miembronan di e Seventh Day Adventist Church cu ta existi na Aruba desde 1930 ora cu a cuminsa bini hunto den Village, y pa 1955 a bira asina grandi, cu a inaugura nan edificio den Dr. Schaepmanstraat. “E iglesia a haci asina hopi pa e comunidad Arubiano. Nan a trece luz den asina hopi curazon y duna speransa na hopi otro. A duna un man den momentonan di desesperacion, tristeza y necesidad, hayando akinan e consuelo y motivacion pa continua cu nan bida y afronta futuro.”


text:
Despues di varios cancelacion nan Copa Betico Croes version 2021 alfin ta bai reanuda e weekend aki cu e dos candeloso weganan di semi-final.
E torneo dedica na Gilberto François “Betico” Croes a cuminsa for di December pasa y debi na un suspension di basta tempo a logra cuminsa di nobo pa despues bolbe wordo suspendi of interumpi na algun ocasion debi na Covid-19 y tambe p’e weganan di qualification pa mundial Qatar 2022.
E cuater ekiponan cu a keda na bida den e torneo importante aki ta Nacional, RCA, La Fama y Britannia.
Semi-Final Nacional vs RCA:
E prome partido di semifinal lo wordo hunga Diasabra 10 di April pa 6:30 pm ora local na Centro Deportivo Guillermo Trinidad entre e ultimo sub-campeon y campeon di Aruba; Nacional lo midi forsa contra RCA.
Nacional cu a clasifica di chiripa pa e fase di knockout despues di a pasa hopi trabou den e fase di grupo na December ultimo, pero den e “knockout stage” a logra haya nan forma, un ekipo cu keto bai ta sin nan estelar Devis Oliveros, den kwart final a gana Riverplate na un manera convincente di 5-0 tras di un “hattrick” di Edward Clarissa y dos gol di Leonardo Pulido.
RCA cu tabata den bon forma henter e torneo aki na su turno a vapulea Caiquetio di Paradera cu anotacion di 8-0 unda cu Jhon Silva a brilla cu su hattrick, tambe Jean-Luc Bergen y Walter Bennet cada un cu dos gol, ademas di e gol di Ronald Gomez y asina postula nan mes den e semi-final aki.
Semi-Final La Fama vs Britannia:
E di dos semi-final lo tuma lugar Diadomingo atardi 6:30 pm tambe na CDGT na Dakota. La Fama, e sorpresa di e torneo aki, lo hunga contra Britannia.
La Fama a bin ta hungando bon futbol den e torneo aki unda ya nan a elimina Estrella anteriormente, despues a logra gana e ekipo cenicienta FC San Nicolas den kwart final cu anotacion di 2-1, pero nan mester bin di atras pa gana e partido aki den tempo adicional pa medio di un gol agonico di Andre Kelly p’asina evita bai pa tironan penal.
Britannia tabata den ‘top form’ den e torneo aki bou tutelage di coach Breinburg, den kwart final a derota Jong Aruba cu e anotacion di 10-0 unda tabatin hasta dos hungado cu ‘hatrick’ personal; Francis v/d Linden y David Castro, e otro golnan a wordo comparti pa cuater otro hungadonan.


text:
Departamento di Aviacion Civil (DLA)
Hunto cu Hulanda y Antias Hulandes, Aruba ta forma parti di Reino Hulandes y pa e motibo ey ta comparti e miembrecia conhunto di ICAO. Na aña 1986 Aruba a haya Status Aparte dentro di Reino y na mesun tempo a institui Direccion di Aviacion Civil di Aruba.
Prome a tuma over e leynan di aviacion di Antias Hulandes y a ratifica nan y a sincronisa cu e leynan Hulandes di aviacion. Na aña 1995 a haci cambionan grandi den e leynan pa por a cumpli cu e nivel di ‘Joint Aviation Requirements’ Europeo nobo (JAR-OPS, JAR-FCL, etc). Door di a cumpli cu esakinan, Aruba a logra score halto den US DOT (FAA) audit y Aruba a haya un categoria 1 di IASA!
E esfuerzo grandi aki a percura pa un cultura di seguridad profundo cerca diferente instancia di aviacion na Aruba. Autoridad di aviacion y e industria local di aviacion ta dirigi nan mes ariba logra y traha cu e standardnan di mas halto.
A dedica hopi tempo y a haci investigacion, teniendo cuenta cu e grandura di e isla y e demandanan cu ta cambiando, pa cumpli cu e demandanan halto aki como tambe pa e promocion continuo di e industria di aviacion na Aruba.
Un ehempel di esaki ta, e acuerdo cu a cera cu un otro Autoridad di Aviacion Civil pa comparti experticio.


text:
10 Teps Pa Ora Bo Ta Buskando Trabou
- Controla bo kurikulo: controla si bo kurikulo ta up-to-date. Tin ora bo ta buska un trabou den diferente sektor. Tapesey ta importante pa bo pone e kalidatnan den bo kurikulo ku ta pas ku e trabou ku bo ta buskando.
- Usa bo rednan(netwerk): Majoria di trabounan ta wordu hanja via di famia, amigu of konosirnan. Es desir bo rednan.
- Buska un trabou ku ta pas serka bo. Esey ta zona logiko, pero hopi hende ta buska trabounan ku ta mas haltu ku nan nivel o hustamente bou di nan nivel.
- No solisita hopi kaminda: ta rekomendabel pa no solisita hopi kaminda den e mesun biaha. Paso bo no por pone tur bo atenshon i energia riba nan tur.
- Warda bo buskedanan: si bo no tin tempu pa buska trabou tur dia? Inskribi bo mes na e organisashon(uitzendbureau) su boletin p.e. pa asina bo wordu alerta via mail kada biaha ku nan tin un vakatura.
- Konose e empresa: tuma tempu pa bo konose e empresa ku bo ta solisita na dje. Wak p.e. riba nan website. Den bo kombersashon di solisitud bo por menshona dikon bo ke solisita na e empresa i asina bo por laganan mira kon motiva bo ta pa traha serka nan. I asina subi bo chens pa nan skohe abo.
- Skibi un bon karta di motivashon: den un karta di motivashon chikitu bo ta skibi dikon bo a solisita riba e vakatura i dikon espesifikamente serka e empresa ey.
- Jega na ora di e afspraak: un bon kombersashon por wordu hasi solamente si bo a prepara bo mes bon. Soru pesey pa bo ta na tempu i ku bo sa(de antemano) unda e empresa ta situa. Si bo jega laat bo ta duna un mal impreshon.
- Prepara bo mes riba e preguntanan: na e kombersashon bo ta hanja semper un par di pregunta ku ta un norma. Nos tin un lista di pregunta ku bo por verwagt. Mail nos si bo ke esaki.
- Paga atenshon na bo aktitut: komunikashon non verbal ta mes importante ku komunikashon verbal. Tapesey paga bon tinu riba bo aktitut: no sinta tur di sak den e stoel, duna un man firme, establese kontakto visual konstantemente.


text:
"Si Bo test positivo, keda positivo, lo bo recupera mas lihe.”
• Prome sigui e reglanan di Departamento di Salud estrictamente.
• Pidi Dios pa compaña bo den e proceso di recupera y pidi’e despensa cu bo no a pensa riba dje prome.
• Pensa cu e situacion aki ta temporal.
• Educa bo mes di Covid-19.
• Educa bo mes di bo mesun Sistema di defensa (imunologico) di bo curpa.
• Ora cu bo mira cu bo hendenan no ta bishita bo, pensa cu esaki ta temporal.
• No spanta ora bo haya bishita di hendenan bisti den trahe di proteccion, nan kier proteha nan mes y otronan.
• Ora cu bo perde holo of smaak, pensa cu esey tambe ta temporal.
• Ora cu bo no por hala rosea bon y bo ta lanta den anochie un poco ansha, bebe un poca awa lauw, haci un oracion y pensa cu esaki tambe ta temporal.
• Ora cu bo ta haya tosamento seco y fastioso, bolbe bebe un poca awa lauw y pensa atrobe cu esaki ta temporal.
• Probecha e ora y dianan pa lesa, mira programanan positivo manera documentarionan y comedy, No mira nada negativo manera pelicula/show di crime of drama.
• Cana mainta y atardi den solo den bo hardin si bo tin of den patio.
• Haci ehercicio suave den bo patio of hardin.
• Bebe suficiente awa, 8 glas of mas si mester.
• Si por cushina bo mesun cuminda, come hopi bonchi, fruta y berdura,
• Gradici bo cuminda ora cu bo bay come.
• Limita of evita di come carni.
• Bebe te di yerbanan cu tin vitamina y mineralnan bon pa bo salud.
• Bebe awa di lamunchi natural temperatura lauw.
• Evita di mira, lesa of scucha programanan di noticia cu cada bes ta papia di Covid -19.
• Scucha Radionan di musica continuo positivo of traha bo mesun playlist.
• Gradici Dios pa cada dia cu pasa cu bo ta recuperando.
• Ami ta un ex pashent di COVID-19 cu ta desea di comparti su experiencia di a recupera y test negativo mas trempan door di tin FE, pensa y actua positivo.
Ex pashent Covid-19 anonimo.


text:
Tur siman nos ta publica e resultadonan di un poll riba un ponencia hunto cu un splicacion neutral di e topico.
Investigacion cientifico durante varios decada ta comproba cu e uzo excesivo di sucu ta haci hopi daño na salud humano en general. Ta importante si pa comprende bon kico sucu ta y kico e ta haci den curpa di un hende. Sucu ta un substancia natural, cu pa miles di aña caba e ser humano a logra produci na forma masal pa uza pa amplia su dieta. Nos curpa mes ta uza sucu y otro cuminda manera producto di hariña y hasta vet, cu e mes ta transforma den sucu, pa entrega como energia na henter nos sistema corporal. Basicamente, sucu ta e combustibel cu nos curpa ta uza pa funciona.
‘So far, so good’, nos por bisa anto. Di berdad nos niun a yega di mira un blenchi cu sobrepeso, mientras un gran parti di su dieta ta consisti di sucu. Ta unda e problema ta surgi anto? E problema ta bin ora nos ta adopta un estilo di bida di sinta hopi y haci poco (ehercicio fisico), cu ta haci cu nos curpa ta acumula demasiado sucu. Y kico e ta haci cu esey? E ta crea reserva den forma di vet na diferente parti di nos curpa. No solamente bao di nos cuero, na brasa, pia, bariga, pero tambe rond di cierto organo, loke ta stroba nan bon funcionamento. Tambe e ta aumenta e problema di vet den adernan y na curason, contribuyendo grandemente na problema cardiaco, cu ta un di e causanan principal di morto. Na otro pais ya a surgi e idea di combati e uzo excesivo di sucu, traves di haci e producto aki mas caro. Esey por haci’e por ehemplo via aumento di impuesto di importacion. Si esey ta mas factibel pasobra e ta algo cu ta importa, manera den nos caso.
Otro pais cu ta produci sucu por implementa otro tipo di cobra extra riba e producto. E producto mas caro lo mester stimula hende pa cambia pa otro bebida cu ta haci menos daño. Y por tin como meta tambe pa educa nos yiunan di otro manera, y no custumbra nan desde chikito di consumi bebida cu un contenido halto di sucu, manera soft drink, di forma excesivo. Ta importante señala si cu sucu no ta e unico producto cu por considera pa yuda nos hendenan bira mas consciente. Kico ta pensa di vet (res) di porco cu te awe ainda ta wordo uza pa traha cuminda y pan? Kico ta bo opinion, haci sucu mas caro via impuesto of no?


text:
E isla Aruba
E blauw riba e bandera di Aruba ta representa lama, rondonando e strea cu ta representa e isla di Aruba. E rand blanco di e strea ta simbolisa e costanan blanco di Aruba. E posicion di e strea ta simbolisa un posicion di honor pa Aruba: ariba y serca di e asta.
E color geel riba e bandera ta un referencia na e flora di Aruba, considerando cu hopi di nos flora ta florece cu e color geel. Por ehempel e kibrahacha, aloe, wanglo, brazil, bonchi di strena, tuturutu y curahao.
E pueblo di Aruba
Un otro punto di enfoke di simbolismo di e bandera di Aruba, ta su hendenan. Hopi imigrante a haci Aruba nan hogar. E cuater puntanan di e strea ta referi na esaki, mustrando den e cuater direccionnan di compas for di unda hende a bin Aruba y forma parti di e comunidad. Den e aña cu e bandera a wordo introduci oficialmente (1976) tawata tin mas cu 40 pais como origen di hende cu a bin biba na Aruba.
E strea cora y blanco tambe ta simbolisa e cariño inmenso cu e ciudadanonan tin pa Aruba.
Ademas, e blanco di e strea ta simbolisa e puresa di curazon di e habitantenan di Aruba cu ta respeta husticia, orden y libertad.
E bandera di Aruba tambe ta inclui simbolismo referiendo na habitantenan cu a habita Aruba hopi aña pasa. E color cora di e strea ta rindi homenahe na e sanger Indio cu a drama na Rooi Frances pa su libertad.
Industria
Nos bandera ta contene simbolismo relaciona cu e diferente industrianan cu e pueblo di Aruba a depende di nan.
E cuater puntanan di e strea ta referi na e camindanan maritimo y aereo cu ta wordo utilisa pa eherce actividadnan economico y industrial. Por ehempel for di unda turistanan ta bin y regresa, y demas pilarnan economico. E strea tambe ta denota e industria bieu di palo di Brazil y cochinilla.
E color geel di e strepinan ta denota varios fuente di ingreso pa Aruba. E industria kimico, petrolero, di aloe, oro y guamo, tur ta wordo simbolisa cu e color geel. E simbolismo ta bay bek mas den antaño, denotando e industria di butishi y artesania Indio di siglonan pasa. Como toke cultural e color geel tambe ta simbolisa e industria di sombre.
Geel tambe ta e color di abundancia. E largura di e strepinan ta demostra e solidez y duracion largo di e abundancia.
Autonomia
Bandera di un pais ta sirbi funcionnan tanto nacional como internacional. Localmente e ta simbolisa union di un pueblo. Un identidad comparti. Internacionalmente un bandera ta representa un pais, pues un anhelo pa ta reconoci como tal. Como un di seis isla formando parti di Antiyas Hulandes, di cual niun tawata tin su propio bandera, e anhelo di e pueblo di Aruba pa ta autonomo ta refleha den e iniciativa pa tin un propio bandera.
No solamente den e iniciativa pa tin un bandera, pero tambe den su diseño e bandera ta refleha un anhelo pa ta un pais autonomo. E strea cora cu blanco, simbolisando e isla di Aruba, ta denota e posicion liber y aparte di Aruba den lama blauw. Hunto cu e strepinan geel ta denota cu e libertad no ta significa cu Aruba ta distancia of aisla su mes for di otro pais.
E anhelo pa autonomia ta refleha den e bandera di Aruba, mientras cu tempo di e inauguracion di e bandera autonomia no tawata un realidad pa Aruba ainda. Bo por bisa cu e bandera di Aruba no solamente ta simbolisa e lucha pa mas autonomia, pero a forma parti di e lucha aki. Casi dies aña despues cu e bandera a keda introduci oficialmente, e lucha pa mas autonomia a resulta den un Status Aparte pa Aruba.


text:
Director di Aruba Ports Authority (APA), Jossy Figaroa a duna di conoce cu cosnan ta mustra hopi positivo pa loke ta trata turismo crucero unda cu pa 2016 y 2017 e cantidad di barconan crucero pa nos isla lo bay ta aumentando.
Manera Minister Oduber a bisa diferente biaha, director di APA tambe ta indica cu mester sigui traha duro y no drenta den un comfort zone. Esaki ta encera no solamente pa sigui atrae barco y turistanan crucero, pero tambe pa mehora e facilidadnan paden y pafor di waf y e servicio cu ta wodo duna na nos bishitantenan crucero.
Esaki ta importante pasobra na momento cu e turistanan subi barco atrobe, nan ta yena un encuesta y nan ta papia riba nan experiencia riba tera. Entre mihor e experiencia aki mas oportunidad tin pa e barconan sigui bin nos isla. “Ta importante pa logra cu cada un turista ora subi barco y yena e encuesta di Aruba bisa cu ‘esaki ta un bon experiencia’”, Jossy Figaroa a duna di conoce.


text:
June 6, 2021
Pòp-òp biblioteka den skol i bario
Kòrsou, 6 di yüni 2021
Biblioteka Nashonal Kòrsou ta kuminsá djaluna 7 di yüni ku su pòp-òp biblioteka. Ku servisio na skol i den bario.
Durante di e pòp-òp aki Biblioteka ta bai ofresé diferente servisio i alabes ta bai tin seshon nan di interakshon ku personal di Biblioteka. Algun di e servisionan ku ta bai keda duná den bario ta: fiamentu di buki den bario (un sistema di bestel online i entregá ora nos ta den e bario), konsientisá i stumulá mas uso di buki digital (Online Bibliotheek), konsientisá e importansia di ta miembro di Biblioteka i por entregá buki di biblioteka bèk serka nos.
Algun di e servisionan na skol i kas di hende grandi ta; “Voorlezen”, kushinamentu ku lèter kreando palabra, kombersashon i interakshon tokante diferente topiko aktual i pasado, importansia di un biblioteka i su servisionan, presentashon i demonstrashon di video i musiká lokal saká for di nos Dokumento Nashonal.
Skema di e promé siman ta: djaluna 7 di yüni di 16:00 – 18:00 na Sentro di bario Papaya, djamars 8 di yüni di 14:00 – 16:00 na Grand Hill Curaçao Janwe, djárason 9 di yüni di Sentro di bario Montaña di 15:30 – 17:00, djaweps 10 di yüni di 9:00 – 11:00 na Sentro di bario Soto, djaweps 10 di yüni di 15:00 – 16:30 na Fundashon Amigunan di Kristu Fuik, djabièrnè 11 di yüni di 14:00 – 16:00 na Sentro di bario Otrobanda.
Biblioteka ta kuminsá ku su merkado literario for di 9 di yüni di 1or pa 5or di atardi di djárason te ku djabièrnè, i djasabra di 10’or di mainta te ku 2’or di mèrdia. Durante di e merkado literario aki lo bende buki segunda mano, riba djasabra nos tin tambe algun mobilario segunda mano na benta. Bukinan di mucha ta Fl. 1,- i adulto Fl. 2,-. Por bini ku kaha òf saku di súpermerkado i asina probechá di bai ku esaki na Fl. 10,- òf Fl. 15,-.
Instansianan ku ta deseá un bishita di nos koleganan di BNK por tuma kontakto ku nos na 841-BOOK (2665) tst 253, òf +5999526-0105 of email nos na lesa@bnkcuracao.com pa mas informashon.
Klientenan ku ta deseá mas informashon por akudi riba nos pagina www.bnkcuracao.com òf por email nos na dv@bnkcuracao.com of app nos na +5999-6705719 por yama nos tambe na 841-BOOK (2665) tst 209.
Biblioteka ku servisio nobo, pafó, i mas serka di bo!


text:
Bira boluntario!
Bo ke duna forsa na un fundashon kaminda protekshon di e derechonan di mucha ta pará sentral? Stichting Kinderbescherming Curaçao ta kontinuamente buskando boluntario pa 918 i festividatnan eksterno (kolekshonnan òf eventonan). Ku bo sosten komo boluntario, bo ta kontribuí na nos meta pa señalá i guia, den un fase tempran, e problema di òf rònt di muchanan den situashonnan di formashon riesgá i menasante. E no ta solamente un trabou ku tin sentido, pero tambe bo ta kontribuí aktivamente na mehorashon di e komunidat.
Pa prepará nos boluntarionan mas mihó posibel pa nan trabounan na Ayudo pa Mucha I Hóben, nos ta ofresé un kurso di seis siman ku varios módulo. Pa e kurso nos ta apliká un deber di presensia di 100%.
Bo ke reforsá nos tim komo boluntario of bo ke risibí mas informashon tokante di esaki? E ora ei tuma kontakto via info@kinderbeschermingcuracao.org.


text:
DEN HAAG – Por lo pronto lo no bini derechi di vota pa Tweede Kamer pa tur habitantenan mayor di edat di Reino ku nashonalidat hulandes. Konseho di Estado no a duna e abogado arubano Lincoln Gomes, ku a entamá un testcase, rason awe.
Hulandesnan mayor di edat di e paisnan karibense di Reino awor solamente tin derechi di vota pa elekshon di Tweede Kamer si nan a biba dies aña òf mas na Hulanda.
Prinsipio di igualdat
Segun Gomez ku esaki ta afektá e prinsipio di igualdat. Habitantenan di Hulanda Karibense (munisipio ekstraordinario for di 2010) si tin derechi di vota pa Tweede Kamer, pero tòg Hulanda Karibense tin un propio órden hurídiko, e abogado ta rasoná.
Gomes ta haña tambe ku mester konsiderá Konseho di Minister di Reino komo legisladó, pasobra Konseho di Minister di Reino ku un medida general di gobièrnu di Reino, mas i mas frekuente ta intervení profundamente den e órden hurídiko di e paisnan karibense di Reino. Si por a konsiderá Konseho di Minister komo legisladó, segun Gomez lo tabata lógiko si residente di Aruba ku nashonalidat hulandes tambe haña derechi di vota pa Tweede Kamer.
Raad van State ta ophetá ku Konseho di Minister mirando e outorisashonnan no ta legisladó. Votadónan arubano segun e Konseho tin sufisiente posibilidat pa ekspresá nan preferensha na Elekshonnan di Staten, i e minister plenipotensiario arubano na Den Haag por influenshá desishonnan.
Asuntunan di Reino
Tambe Konseho di Estado ta skibi ku tin tiki asuntu di reino kompará ku asuntu interno di e pais Hulanda. Segun nan lo ta bai muchu leu pa duna hende hulandes di e paisnan karibense un bos pa Tweede Kamer.
Dies aña pasá Konseho di Estado a husga meskos den un kaso igual. For di 10-10-’10 segun Gomes i su abogado-partner Andin Bikker (alabes miembro di Staten arubano) hopi a kambia konstitushonalmente, ta p’esei nan a disidí di purba di nobo.
‘Desapuntante’
E dos abogadonan ta yama e huisio ‘desapuntante’. Konseho di Estado segun e abogadonan a husga muchu lihé. Gomez i Bikker entre otro ta mustra riba e instalashon fòrsá di e kolegio di supervishon finansiero arubano (Caft).
“For di nos eksperensha nos a tene kuenta ku den kaso di tèst hopi bia bo mester sigui hiba kaso te den último instansha, pero nos a ferwagt sí un veredikto ku mas kontenido di Konseho di Estado. Nos lo hiba e kaso dilanti pa Korte oropeo di derecho humano.”
E ta spera ku lo bini klaridat pa e próksimo elekshonnan di tweede Kamer despues di esnan di mart 2017.
Outor Pieter Hofmann


text:
Tag Archives: Personeelsopgave
Multa ora falta di inscribi trahado
Declaracion di Personal 2015 y Cobransa Preliminario 2016
SVb recien a manda pa tur compania e informacion di seguro social pa trahado, incluyendo e formulario Declaracion di personal 2015 (personeelsopgave) y Cobransa Preliminario di e contribucion di seguro di malesa y accidente (voorlopige premie-aanslag zv/ov) pa aña 2016.
Declaracion di Personal 2014 y Cobransa Preliminario 2015
SVb recien a manda pa tur compania e informacion di seguro social pa trahado, incluyendo e formulario Declaracion di personal 2014 (personeelsopgave) y Cobransa Preliminario di e contribucion di seguro di malesa y accidente (voorlopige premie-aanslag zv/ov) pa aña 2015.
Formulario Personeelopgave 2013
Personeelsopgave 2013 Na comienso di aña 2014 SVb ta manda tur compania un carta cu adhunto e formulario Personeelopgave 2013. Por wak y download e formulario di personeelsopgave 2013 akibao:
Personeelsopgave 2012
Personeelsopgave 2012 Na comienso di aña 2013 SVb ta manda tur compania un carta cu adhunto e formulario Personeelopgave 2012. Por wak y download e formulario di personeelsopgave 2012 akibao:
Personeelsopgave SVb 2011
Personeelsopgave 2011 Na comienso di aña 2012 SVb ta manda tur compania un carta cu adhunto e formulario Personeelopgave 2011. Por wak y download e formulario di personeelsopgave 2011 akibao:
Personeelsopgave 2010
Personeelsopgave 2010 Desde e aña aki Servicio di Impuesto no ta manda e formulario Personeelsopgave mas. SVb mes ta manda tur compania un carta cu adhunto e formulario Personeelopgave 2010.


text:
Maneho di museo
Fiansa
Un di e tareanan sosial di NAAM ta pa kontribuí na edukashon i konsientisashon di nos herensha kultural, pa medio di fiansa di opheto. Pa e motibu aki NAAM regularmente ta fia opheto na museo, institutonan di edukashon i personanan privá, tantu pa ekshibishon komo pa investigashon òf pa otro motibunan. Kada fiansa ta wòrdu registrá via un kontrato di fiansa grátis i firmá pa NAAM i e instansha òf persona konserní.
Kondishonnan general i prosedimentu
Fiamentu di opheto ta mará na kondishonnan i prosedimentunan manera stipulá den e siguiente Kondishonnan general & prosedimentunan pa fiansa grátis
Depósito
E depósito nashonal di herensha na Johan van Walbeeckplein ta kontené mayoria di kolekshonnan nashonal ku no ta wòrdu ekshibí òf fiá. Den e depósito aki ta warda kolekshonnan ku ta propiedat tantu di NAAM komo di otro institutonan ku a entregá nan tesoronan pa kuido den man di NAAM. E depósito nashonal ta inkluí mas ku 12,000 opheto di museo. E ta konsistí di 200 meter kuadrá di espasio den un ambiente protehá i kontrolá.
Ambiente kontrolá
E manager di kolekshon i su empleadonan voluntario ta traha diariamente riba klasifikashon i konservashon di e ophetonan pa preservá nos herensha pa generashonnan futuro. E depósito no ta habrí pa públiko pero ta visibel si dor di un partishon di glas ku ta kore di suela pa plafònt. E depósito por wòrdu bishitá riba petishon, bou di supervishon di un di e empleadonan.


text:
Buenos Aires 2018News
Anahi Schreuders a landa un tempo di 34:37
Tempo no tabata suficiente pa drenta final
Anahi Schreuders a landa un tempo di 34:37 seconde den e 50m pecho pero no tabata suficiente pa drenta e final A/B
E landado Schreuders a caba como number dos den su heat tras di Zheng Muyan di China a sali number 1 cu un tempo registra di 33.23. Mester bisa cu esaki no tabata e mihor tempo di Anahi riba e 50m pecho mirando cu su personal best ta 32:98
E tempo mas lihe landa den e 50m a bini di Agne Seleikaite di Lithuania cu a registra un tempo di 31:55 seconde.
Anahi a keda na di 31 lugar overall den 43 landado.


text:
CALIFORNIA — Jemyma Betrian ta logra su di dos viktoria den su di dos pelea profeshonal di Mixed Martial Arts. Tabata ayera nochi den e kartelera Fight Night na Sportsmen’s Lodge ku Jemyma a nòkout Chandra Engel na di 4:30 minut di e prome asalto. E nòkout a bini via un skop den kabes di Engel ku a mand’e lona mes ora.
Ku e viktoria aki Jemyma ta pone su rèkert den MMA profeshonal na 2-0, ku ambos viktoria biniendo via nòkout. Pa Jemyma e plan ta pa logra algun viktoria mas e aña aki ku e meta final pa yega na un kontrakt ku UFC.


text:
International
Home International
Dama ta wordo saca for di avion pa agentenan policial
Baltimore, Washington: Pasahero riba Southwest Airlines a filma na momento cu un otro pasahero a wordo saca na malmanera for di un avion, despues...
Autoridad Venezolano tin bista riba yatenan di Aruba ta tank y busca gasolin y...
Paraguana: Speedboatnan y tambe yatenan procedente di Aruba ta yega na e parti nort di e península di Paraguana constantemente, sin un ora fijo, hendenan...
Humane Society ta encontra caso extremo di abuso di bestia na Detroit
Detroit, Merca - Kathy Bilitzke a conoce hopi caso di abuso di bestia ora cu e a cuminsa traha pa Michigan Humane Society 4 luna pasa....


text:
DEN HAAG – E éksodo masal di venesolano por perturbá komunidat arubano i esun di Kòrsou i Sint Maarten tambe. Tòg Hulanda no ta tuma e prekupashonnan di e islanan sufisientemente serio.
Asina e parlamentarionan arubano ta bisa, entre nan e presidente di parlamento Ady Thijsen (MEP) ku poko tempu pasá a bai Hulanda pa lòbi pa sosten finansiero pa akohida di refugiado venesolano.
‘Masha straño’ Thijsen ta haña ku Hulanda a duna Colombia si 4 mion euro pa e akohida di refugiado. Kaminda te awor ta sosten tékniko so Aruba a haña, no opstante diferente petishon pa ayudo. “Nos tur ta siudadano di Reino”, e presidente di parlamento, ku ta yama e krísis venesolano un ‘asuntu di reino’, ta bisa.
Yanüari pasá durante un bishita di promé minister Mark Rutte i sekretario di estado Raymond Knops na Aruba ta opvio ku gobièrnu hulandes ainda ta mira e problemátika di refugiado komo un ‘interes di pais’. Òf mihó bisá e islanan mes mester mira kon nan ta solushon’é.
‘Hulanda tin interes ekonómiko na Venezuela pero esaki no por bai na kosto di nos’ -presidente di parlamento Ady Thijsen
Meskos ku Estádos Unídos, Rusia, China i otro pais grandi oropeo, Hulanda tin hopi interes ekonómiko den Venezuela. “Ta normal ku Hulanda di protehá esakinan”, Thijsen ta bisa, “pero esaki no mester bai na kosto di nos.”
Akohida ta kosta 30 mion pa aña
Aruba kontrali na Kòrsou i Sint Maarten a firma e Tratado di Refugiado i p’esei e mester reservá plaka pa akohida di refugiado. Pero Thijsen ta bisa ku Aruba pa motibu di e lasonan estrecho ku Venezuela nunka no a ferwagt un situashon asina i spar pa esaki. Ademas e isla no por karga e gastunan e so.
“E akohida so di sinkushen venesolano ku ta haña asilo, ta kosta 30 mion pa aña na florin arubano”, Thijsen ta splika.
“Pa ta serio: nos ke yuda, pero nos no por. E empeño di nos polis, hòspital i skol ta yegando nan límite”, parlamentario Ricardo Croes tambe ta bisa (RED).
Preshon riba tur dos gobièrnu
Parlamento arubano ke pa tantu gobièrnu hulandes komo arubano hasi mas lihé ku e plan di e refugiadonan venesolano i e finansiamentu di esaki. Pasobra tin plaka oropeo disponibel, pero e ora ei gobièrnu arubano mester entregá un plan konkreto purá, sino e no ta haña nada.”
E parlamentarionan durante nan bishita atrobe a pidi minister di Asuntunan Eksterior Stef Blok pa sosten finansiero. Pero atrobe esaki no ker a primintí nada, nan ta bisa. Tòg e polítikonan arubano ta positivo tokante e kombersashon ei.
Ta ‘un asuntu finansiero’ e parlamentario Rocco Tjon (MEP) ta bisa. “Si e situashon eskalá berdaderamente nos por konta ku ayudo. Meskos ku Sint Maarten ku e katástrofe tempu di orkan Irma. Hulanda solamente no ke bisa esaki pasobra e ora ei bo por bira di mas atraktivo.”
Thijsen ta konfirmá esaki pero e ta haña si ku ‘ya ta tempu kaba pa sosten finansiero di Hulanda’, pa asina Aruba i e otro islanan por prepará bon pa un éksodo venesolano.


text:
Gustosamente Kámara di Komèrsio ke mira bo bèk
Orario normal
For di djabièrnè 14 di mei 2021 Kámara di Komèrsio lo ta habrí atrobe na e oranan di kustumber. Durante dianan di trabou Kámara di Komèrsio ta habrí e ora ei for di 8:00 te 12:00 or i for di 13:00 te 16:00 or pa risibí kliente. Riba djabièrnè Kámara di Komèrsio ta habrí for di 8:00 te 16:00 or. Nos ta konsehá bo pa mas tantu posibel hasi uso di e posibilidatnan pa aserká nos via email, di manera ku bishitanan físiko ta keda limitá.
Medidanan di COVID-19
Kámara di Komèrsio ta pèrmití maksimalmente 5 kliente na mes momentu den su sala na entrada, mester desinfektá man i mester mantené un distansia di minimalmente 1,5 meter for di otronan. Banda di esei bisti un tapaboka tambe ta obligatorio ainda. Alabes nos ta supliká bo pa den kuadro di higiena paga mas tantu posibel ku bo karchi di banko òf ‘online’.
Nos servisionan
Awor akí e servisio di Kámara di Komèrsio pa hasi petishon pa un ekstrakto (uittreksel), inskripshon di un empresa òf mèldumentu di kambio tambe por tuma lugá físikamente atrobe na Kámara di Komèrsio. Naturalmente bo por paga e kontribushon anual tambe ku ainda ta pará habrí. Dia 17 di mei nos ta manda rekordatorio pa e kontribushon aki. Bo por hasi esaki tambe pa medio di depositá e suma riba nos kuenta. Nos ta supliká bo pa hasi pago di e kontribushon anual via banko na MCB number di kuenta 102.822.07 òf na RBC number di kuenta 8400000023.06.2712 i hasi menshon di bo number di faktura òf bo number di Kámara di Komèrsio. Nos ta supliká bo pa manda nos e komprobante di pago via email na administratie@kvkbonaire.com.
Nos ta kontentu ku entrante 14 di mei 2021 nos por brinda bo nos servisio kompleto atrobe!
Kontakto
Esaki ta nos informashonnan di kontakto un tras di otro:
- Tel: +599 717-5595
- Servisio na kliente: klantenservice@kvkbonaire.com
- Konseho pa empresario nobo:Bis@kvkbonaire.com
- Konseho tokante medida di sostén: steunloket@kvkbonaire.com
- Atministrashon: administratie@kvkbonaire.com
Orario: djaluna te ku djaweps di 8:00 te 12:00 or i di 13:00 te 16:00 or i riba djabièrnè di 8.00 te 16.00 or.


text:
Freistaat Bayern
Freistaat Bayern ta un di e 16 Estadonan federadonan (Bundesländer) den Alemania. E ta localiza na e sur-ost di e pais, Bayern tin un area di 70.553 km², y ta e estado mas grandi di Alemania. E tin 12,5 mion hende, y ta e di dos region mas populá depues di Nordrhein-Westfalen. Su kapital y siudad mas grandi ta München, y di tes siudad mas grandi di Alemania.
Divishonan politiko[editá | editá fuente]
Munisipionan[editá | editá fuente]
Na Bayern ta eksisti 2.056 Munisipionan y 215 casonan di area no-incorpora, ku no ta haci parti di niun munisipio.
E munisipionan mas grandi di e estado:
Distritonan[editá | editá fuente]
Bayern ta dividi na 71 (Kreise, singular Kreis; of ainda distritonan rural: Landkreise, singular Landkreis) y 25 (Kreisfreie Städte; of ainda distritonan urbano: Stadtkreise, singular Stadtkreis).
E 71 distritonan (Kreise) di Bayern:


text:
Diabierna 4 augustus 2017 pa 1:30 di atardi, Parido MEP ta entrega e lista victorioso di lidernan inspira, motiva y cu amor pa nan patria. E liderazgo nobo cu Aruba merece.
Nos ta invita bo persona y bo famia pa bin hunto cu nos masalmente pa e entrega di lista di victoria di MEP. Nos ta topa na KLIP, Adriaan Lacle Boulevard pa 12‘or di atardi y djey nos lo sigui hunto direccion stadhuis pa entrega lista di Partido MEP.
Trece bo Bandera y uniforma na GEEL nos lo cana hunto pa hunto nos entrega e lista victorioso, e lista GEEL.


text:
Akshonista
Akshonista ta un persona hurídiko òf natural ku ta propietario òf doño di e akshonnan den un kompania, sea un sosiedat anónimo òf un sosiedat privá. E akshonista ta esun ku ta hinka plaka den e kompania, por lo tantu ta tambe esun ku ta indiká den kua direkshon e kompania mester bai. Ora ta trata di un sosiedat anónimo, bo por haña tambe e situashon kaminda ku akshonistanan ta hinka plaka so den e kompania i no ta partisipá den toma di desishon. E tipo di akshonistanan aki ta interesá solamente den haña dividendo a kambio di nan invershon.
E akshonistanan ta kontrolá kiko ta sosodé den e kompania pa medio di e Hunta di Komisario. E hunta aki ta de echo e wowonan di e akshonistanan den e kompania. Tur toma di desishon i medida di e Hunta di Maneho ta wòrdu raportá na e akshonistanan dor di e komisarionan di e kompania.
Derechinan di e akshonista[editá | editá fuente]
Derechinan di e akshonistanan ta varia pa kompania. Esaki nan tur ta dependé di e legislashon den e pais kaminda e kompania ta òf e statutonan di e kompania. En general por trata aki di e siguiente derechinan:
Derechinan ekonómiko[editá | editá fuente]
- Derechi riba dividendo a base di e kapital invertí
- Derechi pa haña un porsentahe di e balor di e kompania na momentu ku esaki wòrdu likidá
- Derechi pa bende su akshonnan libremente riba merkado. E derechi aki tin bia ta wòrdu limitá den e statutonan di e kompania.
Derechinan polítiko[editá | editá fuente]
- Derechi pa vota den e reunion di akshonistanan
- Derechi riba informashon, ku e meta pa ta na altura di e medidanan i desishonnan di e Hunta di Maneho.


text:
Seguro di Malesa
Kico ta e seguro di malesa?
E seguro di malesa ta percura pa un trahado haya parti di su salario den caso cu e no por traha pa motibo di malesa. Un malesa ta un situacion durante 24 ora of mas den cual un trahado no ta capacita pa haci su trabao.
Cual trahadonan ta cay bao e seguro di malesa?
E trahado den servicio cu ta ricibi un salario di Afl. 5.850,- of menos pa luna ta cay bao e seguro di malesa.
E siguiente categorianan di trahado no ta cay bao e seguro di malesa:
- E doño di trabao cu ta traha pa su propio riesgo y cu ta ricibi pago.
- E casa, yui(nan) of mayor(nan) di un doño di trabao cu ta traha den su propio compania y cu no ta ricibi pago of cu ta ricibi pago bao nivel di sueldo minimo.
- Personal domestico.
- Capitan of navegante riba barco bao bandera di Aruba.
- Empleadonan publico of empleadonan cual nan status legal ta igual na empleadonan publico.
- Trahadonan cu ta traha na cas.
Cuanto e compensacion ta pa dianan di AO?
E asegurado tin derecho riba compensacion igual na 80% di su salario entrante e di cuater dia desde e notificacion di AO. SVb no ta paga compensacion pa e prome tres dianan di AO.
Tur trahado tin derecho riba compensacion durante no mas cu dos aña pa e mesun causa di malesa. Ta cuminsa conta e periodo di 2 aña riba e dia cu e trahado notifica AO na SVb pa prome biaha cu e malesa en cuestion.
Pa e trahado por ricibi compensacion e mester cumpli cu e siguiente rekisitonan:
-
- E trahado mester ta inscribi na SVb.
- E trahado no tabata tin e malesa pa cual e ta notifica AO prome cu ela drenta den servicio.
- E trahado mester cumpli cu tur reglanan di notifica AO.
E trahado cu a haya un malesa a consecuencia di un conducta prohibi, un acto intencional of descuido serio di e trahado, no por bin na remarca pa ricibi compensacion.
Compensacion pa verlof di parto
Trahadonan femenino tin derecho riba compensacion di salario pa e dianan di verlof prome y despues di parto. Durante e verlof di parto e trahado femenino tin derecho riba un compensacion igual na 100% di su salario.
SVb ta compensa un verlof di maximo 12 siman. E trahado por parti e verlof entre 4 te 6 siman prome cu e parto, y e resto di e 12 siman despues di parto. E fecha riba cual e parto en berdad ta tuma luga no ta influencia e total di 12 siman di verlof di parto.
Pa ricibi compensacion e trahado femenino ta notifica SVb tres luna prome di e fecha di parto stipula pa e partera of specialista.
Fayecimento di Asegurado
Den caso cu un asegurado fayece, SVb ta rekiri pa wordo informa di esaki dentro di 30 dia despues di e fayecemento. Esaki pa preveni cu na prome instante primanan ta wordo cobra dimas na e empresa; tambe si tabata AO cu lo mester paga bek compensacion di ziekengeld cu a ricibi dimas.
Pa haci esaki por manda un email cu e siguiente informacion di e fayecido na medisch@svbaruba.org:
- Nomber(nan) y fam (fam di soltera) ful
- Fecha di nacemento
- Fecha di fayecemento
- Empresa(nan) unda ta inscribi
- Overlijdensakte/ Certificado di defuncion
Mas informacion
Pa mas informacion por tuma contacto cu SVb na telefon 527-2700, via email na info@svbaruba.org of mediante e formulario aki.


text: Diasabra anochi a drenta informe di cu un UTV a dal un cura y bolter na Kamay, mesora a dirigi un patruya. Na yegada di e patruya a bin compronde cu un grupo di turistanan tabata den un trip cu varios UTV y un di nan a perde control dal cura di un cunucu kibra bolter bay cay den e tereno di plantacion. Pero e turistanan mes a lanta pone e UTV bek riba su wielnan y a bay sconde esaki na un cas den cercania. E otro UTVnan a blokea e caminda unda a bay sconde e vehiculo pa asina purba tapa e susedido. Pero polis a logra haya sa ta cual vehiculo y na unda a sconde.


text:
WILLEMSTAD – E promé konservatorio di Kòrsou por lo pronto lo kuminsá solamente ku un formashon preparatorio. Ta te otro aña e bachelor ta kuminsá. Despues di tres ronda di oudishon a resultá ku tin masha hopi talento riba e isla, kada un ku e ambishon di bira profeshonal den músika.
“Pero e nivel general ta muchu abou pa drenta bachelor”, Gerda Fokker ta bisa. E ta traha na Universidat di Kòrsou komo Quality Assurance Officer i e ta responsabel pa e lantamentu di e konservatorio.
Nivel di entrada
“E formashon preparatorio ta un trayekto ku ta fortifiká bo tantu teorétikamente komo instrumentalmente. Durante di e oudishonnan nos ta mira hopi talento instrumental. Pero pa drenta na nivel di bachelor bo mester tin konosementu di muzik, lesa nota i bo mester por demonstrá ku bo tin un aktitut di studia akadémiko. Ta un edukashon na nivel di enseñansa superior. No ta solamente toka.”
Den e oudishonnan a bin sali ku niun di e talentonan no tin e nivel pa drenta. “Awor nos a start un formashon preparatorio. Ei nos ta guia e studiantenan te na e nivel di entrada. Otro aña nos lo kuminsá ku e bachelor Muzik i Enseñansa di Muzik”, segun Fokker.
“Na e promé ròndu di oudishon nos tabata hopi mas ambisioso”, Randal Corsen ta añadí. E pianista konosí meskos ku su koleganan músiko manera Eric Calmes, Cedric Dandaré, Hein van Maarschalkerwaard i Pernel Saturnino ta bai duna lès na e konservatorio. “Pero espesialmente teoria, konosementu di muzik, ta un problema grandi. Mas grandi ku mi a kere.”
For di kuminsamentu
Un di e talentonan ku ta bin hasi oudishon ta Benjamin Filipie. E trahadó di UTS di 34 aña ta toka saksofon. Su talento ta mas ku opvio, segun e dosentenan di muzik tambe. “Tòg e lo mester kuminsá for di kuminsamentu” e klarinetista Hein van Maarschalkerwaard, ku ta siguié durante di e oudishon ta bisa. E ta bon den henter su repertorio, pero e mester siña e asuntu di eskala di tono, esei e no a siña nunka.”
Benjamin ta di akuerdo ku e opservashon di Van Maarschalkerwaard. “Loke mester sosodé, mester sosodé. Si mi ke bira músiko – i ta esei mi ke bra – no tin moda di hasi. Pero mi ke ta un ehèmpel tambe pa hóbennan, duna lès mi mes. Mi ke duna bèk loke Dios a dunami: talento.”
E oudishonnan a trese diesnuebe kandidato ku a kuminsá na e formashon preparatorio. Gerda Fokker ta satisfecho: “Nan ta haña enkargo di podio e promé aña aki i e intenshon ta ku Kòrsou tambe lo ripará algu di esaki. Maske ta ku presentashon na universidat mes.”
Outor Dick Drayer


text:
8 persona heridá despues di un aksidente
8 persona heridá despues di un aksidente
Djasabra 10 di yüni 2017 un outomobilista a kore subi Stationsplein na Amsterdam, kousando un aksidente ku 8 persona heridá, di kual 2 ta kritiko. E outomobilista tabata stashoná na un sitio ku ta prohibí pa stashoná. Na momentu ku agentenan polisial a atendé ku e outomobilista, el a ranka kore bai, bira malu i kore subi e plenchi. E vehikulo a dal den un muraya na entrada di e stashon di metro, despues di a alkansá e viktimanan. E outomobilista a keda detené i ta keda interogá. Alabes ta eksaminá e outomobilista pa su estado di salú.
Investigashon ta kontinuá.


text:
Willemstad, 5 di ougùstùs, 2021 – Pa motibu di un oumento den kantidat di pashènt ku COVID-19, ku chèns pa un mas brote den nos komunidat, hunta di direktiva di Curaçao Medical Center (CMC), huntu ku Outbreak Management team (OMT) a tuma e desishon pa ehekutá plannan di eskalashon. E desishon aki ta pa por sigurá sufisiente rekurso pa kuido di pashènt den hòspital.
E proseso aki ta enserá un redukshon di 25% den kuido elektivo e siman aki ku e chèns pa mas redukshon di 50% otro siman. Kuido elektivo ku tin chèns pa wòrdu kanselá ta enserá operashonnan ku no ta esensial ni agudo i ta rekerí estadia largu (mas ku 3 dia) den hòspital. E departamentu di planifikashon di CMC lo tuma kontakto via telefòn ku tur pashènt ku mester wòrdu kanselá. Pashèntnan ku no risibí un yamada por asumí ku nan operashon ta sigui normal manera planiá. CMC lo hasi su máksimo pa sigui ku mas tantu tratamentu posibel ku no ta rekerí estadia largu den hòspital. Kuido Agudo i esensial ta sigui manera planiá. Tur sita na poliklínika tambe ta sigui normal.
E kompromiso di Hulanda pa kubri gastunan di e tim di Merka di spesialistanan i enfermeronan ku a asistí durante e pandemia ta terminá e luna akí. CMC ta sumamente agradesido pa e asistensia di mas ku un aña di parti di Hulanda. Pa yena e buraku aki, hunta di direktiva ta den kombersashon ku Ministerio di Salu pa por bini ku un solushon pa retené algun di e personal i rekluta mas spesialista i enfermero pa asistí den e esfuerso di eskalashon.
Tur sobrá medida i regla di hòspital ta keda na vigor. Tur hende ku drenta hòspital mester bisti tapa boka, mantené distansia sosial kaminda esaki ta posibel i higiene di man. Pashèntnan por risibí bishita entre 11or di mainta i 1or di mèrdia i entre 5or di atardi i 7or di anochi. Si bo ta eksperensiá síntoma, lo bo no por hasi bishita na hòspital. Si bo ta eksperensiá síntoma i mester kuido hospitalario, tuma kontakto ku bo dòkter di kas ku lo guia bu den e proseso.